"Андижон" футбол жамоаси\nАндижонлик футболчиларнинг калтаклангани ҳақдаги иддаолари юзасидан клуб раҳбари Дониёр Мулажоновга боғланиб бўлмади.\n"Қаттиқ оҳангда гаплашилди"\nКлуб раҳбарларидан бири Озодлик билан суҳбатда футболчилар билан "қаттиқроқ оҳангда гаплашилган"и, лекин калтаклаш бўлмаганини айтди.\nҲоким эътиборидаги клуб\nВиталий Мирний март ойида ўтказилган матбуот анжуманида клубдан кетишига маошининг олти ойга кечикиши сабаб бўлгани ҳақида айтганди.\nАндижон вилояти ҳокими Шуҳратбек Абдураҳмонов "Андижон" клуби доимий эътиборидаги жамоа экани, ўзи ҳам шу клубнинг ишқибози эканини яширмаган.\nҲоким Абдураҳмонов ўтган йилги футбол мавсумида "Андижон" клуби натижаларидан қониқмаётганини айтиб:\n“Андижон” жамоаси ўтган йили Ўзбекистон биринчи лигасидан суперлигага кўтарилган.\n"Футболчига клуб раҳбариятининг куч ишлатишга ҳақи йўқ"\nЎзбекистонда футболчиларнинг раҳбарлари томонидан калтакланиши бундан олдин ҳам бўлган.\nИкки йил аввал Ёшлар иттифоқи васийлигида фаолият юритувчи “Ифтихор” футбол клубининг икки футболчисини мутасаддилари аёвсиз калтаклангани ҳақидаги хабар ортидан суриштирув ишлари бошланган эди.\nЎзбекистон футболи расмийлари "улкан ислоҳотлар амалга оширилаётган бир пайтда ўзбек футболида бундай хунук ҳолатлар кузатилмаслиги лозим"лигини айтишганди.\nФутбол ассоциацияси “ҳар қандай ҳолатда ҳам ҳеч бир футболчига нисбатан клуб раҳбариятининг куч ишлатишга ҳақи йўқ"лигини билдирган.\nЎзбекистон футбол ассоциацияси тартиб-интизом қўмитасининг қарорига кўра, “Ифтихор” футбол клуби директори Аҳрор Эргашев ва клуб катта мураббийи Нодир Қўзибоев ҳар қандай футбол фаолияти олиб боришдан бутунлай четлатилганди.\nЎзбекистон футбол ассоциациясига Давлат хавфсизлик хизмати - ДХХ раиси Абдусалом Азизов раҳбарлик қилади.\nУ ўтган йил июлида айни лавозимга сайлангунича ассоциацияга бош вазирнинг биринчи ўринбосари Очилбой Раматов президентлик қилган.\nОзодлик “Андижон” футбол клуби ўйинчилари билан юз берган ҳодиса юзасидан Футбол ассоциациясининг Футбол назорати бошқармаси билан боғланишга ҳаракат қилди, аммо ҳозирча шарҳ олишга муваффақ бўлгани йўқ.


Миллий автомобиль заводимиз шунчалик ҳимоя қилишга арзийдими? – Газета.uz\nLotinchada 19 феврал 2022, 17:07 Колумнистлар Жамият\n14 февраль куни автомобилсозлик саноати масалаларига бағишлаб ўтказилган йиғилишда давлат раҳбари томонидан соҳани ислоҳ қилиш борасида бир қатор қарорлар эълон қилинди. Баъзи қарорлар миллий завод фаолиятига оид айрим ўзгартиришларни ҳам назарда тутади (хусусан, олдиндан тўлов миқдорининг 50% гача пасайтирилиши).\nЛекин мен бу ўзгаришларга тўхталмоқчи эмасман. Сабаби завод фаолиятига алоқадор қарорлар истеъмолчиларга деярли ҳеч қандай наф келтирмайди. Эҳтимол бу қарорлар қисқа муддатда бироз натижа берар, лекин узоқ муддатда ички бозордаги вазият яна аввалги ҳолатига қайтиши мумкин. Мен эътиборни кенг муҳокамаларга сабаб бўлган бошқа бир қарорга қаратмоқчиман.\nАвтомобиль импорти учун бож ставкаси пасайиши истеъмолчиларга таъсир қиладими?\nЙиғилишда президент топшириғи билан Вазирлар маҳкамасига автомобиль импорти учун бож ставкаларини икки баробарга камайтириш тўғрисидаги қарор лойиҳасини тақдим этиш вазифаси юклатилди.\nАвтомобиль импорти божларининг икки баробарга камайтирилиши борасидаги хабар кўпчиликни қувонтириб юборгани табиий. Лекин бу ҳақиқатдан ҳам қувонарли даражада катта ўзгаришми?\nБу саволга жавоб топишда импорт автомобиллар учун мавжуд тўсиқларнинг хусусиятлари ва шаклларига эътибор қаратиш зарур. Биринчи навбатда, айтиб ўтиш керакки, автомобиль импортига тўсиқлар фақат божлардан эмас, балки бир неча турдаги тўсиқлар комбинациясидан ташкил топган. Жумладан:\nИмпорт божи — импорт автомобиллари қийматининг 30% миқдорида;\nДвигатель ҳажми учун олинадиган йиғим — автомобилларнинг двигатель ҳажмига кўра ҳисобланади. Хусусан, двигатель ҳажми 1000 см³ гача бўлган автомобиллар учун — ҳар см³ 1,8 доллардан, двигатель ҳажми 1001−1500 см³ оралиғида бўлган автомобиллар учун — ҳар см³ учун 2,0 доллардан, 1501−3000 см³ гача бўлган ҳажмдаги двигателга эга автомобиллар учун — ҳар см³ учун 2,5 долларни ташкил этади.\nҚҚС — 15%;\nУтилизация йиғими — автомобилларнинг двигатель ҳажмига кўра базавий ҳисоблаш миқдори асосида белгиланади (масалан, двигатель ҳажми 2500 см³ гача бўлган автомобиллар учун базавий ҳисоблаш миқдорининг 120 баробари миқдорида ва ҳ.к.).\nКўриб турганингиздек, автомобиль импорти учун бож тўловидан ташқари бир нечта тўловлар мавжуд. Бож ставкаларининг икки баробар пасайтирилиши эса амалда умумий тўсиқлар ҳисобига шаклланадиган қийматга сезиларли таъсир кўрсатмаслиги мумкин. Келинг, баъзи ҳисоб-китобларни амалга ошириб кўрамиз.\nЧегарадан олиб кирилаётган автомобилнинг ўртача нархи 8000 доллар деб қаралса (двигатель ҳажми 2000 см3), у ҳолда бу автомобиль импорти учун тўловлар умумий суммаси ҳозирги шароитда қуйидагича бўлади (30% лик бож ставкаси шароитида):\nИмпорт божи — 2400 доллар;\nДвигатель ҳажми учун олинадиган йиғим — 5000 доллар;\nҚҚС — 2310 доллар;\nУтилизация йиғими — қарийб 3000 доллар;\nЖами — 12700 доллар.\nГувоҳи бўлганимиздек, 8000 долларлик автомобилни чегарадан олиб кириш учун умумий тўловлар жами 12700 долларни ташкил этмоқда. Бошқача айтганда, импорт учун тўловлар автомобилнинг нархидан ҳам қимматроқ. Чет элдан кириб келган автомобилнинг ички бозордаги нархи эса қарийб 21 000 долларга етади. Албатта бу ҳам якуний ҳисоб-китоб эмас, яъни нотариф тўсиқлар ҳам автомобиль нархига қўшимча нарх юклайди (бу эса бошқа кун учун мавзу).\nХўш, божларнинг 15% га пасайтирилиши амалда қандай ўзгаришга сабаб бўлади? Божлар 30% эмас, 15% ни ташкил этган шароитда ҳисоб-китоб қуйидагича ўзгаради:\nИмпорт божи — 1200 доллар;\nДвигатель ҳажмидан олинадиган йиғим — 5000 доллар;\nҚҚС — 2130 доллар;\nУтилизация йиғими — 3000 доллар;\nЖами — 11330.\nБож ставкаларининг икки баробарга пасайиши амалда импорт автомобиллари учун тўловни 11330 долларгача тушишига олиб келади. Бу вазиятда автомобилнинг ички бозордаги нархи 19330 доллар атрофида шаклланади (нотариф тўсиқлар ҳисобга олинса, бундан ҳам юқорироқ).\nНима сабабдан ҳисоб-китоблар учун айнан 8000 долларлик автомобиль танланди? Биринчидан, бу нархдаги автомобиллар жаҳон бозорида нисбатан арзон автомобиллар сирасига киради. Рақобатбардошлик нуқтаи назаридан эса маҳаллий бозорда миллий автомобиль заводимиз ишлаб чиқарадиган энг оммабоп моделлар билан рақобатлашадиган асосий автомобиллар сирасига киради. Ҳисоб-китоб учун айнан шундай тоифадаги автомобилларни танлаб олиш бож ставкасининг кутилаётган ўзгариши нисбатан арзон моделлар истеъмолчиларига қандай таъсир қилишини яхшироқ тушуниш имконини беради.\nЮқоридаги ҳисоб-китоблар шуни кўрсатадики, импорт божи ставкасининг пасайтирилиши ички бозордаги вазиятга деярли таъсир ўтказмайди. Импорт автомобилларининг нархи эса бор-йўғи 7% атрофида арзонлашиши мумкин.\nАлбатта бу қарордан наф кўрувчи тор доирадаги гуруҳ мавжуд — бу нисбатан бой аҳоли қатлами ҳисобланади. Яъни бу қатлам маҳаллий ишлаб чиқарувчи таклиф қилаётган автомобилларни эмас, чет элдан олиб келинадиган, нисбатан қиммат моделларни истеъмол қилади. Аҳолининг бу қатлами божларнинг пасайишидан, шак-шубҳасиз, ютади, чунки улар божлар пасаймаган шароитда ҳам импорт автомобилларини истеъмол қилган бўлар эди. Маҳаллий ишлаб чиқарувчига кучли боғланган, нисбатан арзон моделларни сотиб олишга тайёр аҳоли учун эса бу ўзгариш умуман сезилмайди.\nБир сўз билан айтганда, божларнинг пасайтирилиши — энг бой аҳоли гуруҳининг манфаатлари учун хизмат қилади, холос.\nАвтомобилсозлик саноатидаги муаммолар илдизи қаерда?\nБу ҳолатда кўпчиликни бир савол қизиқтириши табиий: нима учун мамлакатимиз автомобилсозлик саноати бундай оғир авҳолга тушиб қолди?\nЎтган асрнинг 60-йилларидан бошлаб кўплаб ривожланаётган мамлакатлар (асосан Лотин Америкаси) саноатларини ривожлантиришга қаттиқ бел боғлашди ва, ўз-ўзидан, маҳаллийлаштириш сиёсати — импортнинг ўрнини босувчи товарлар ишлаб чиқариш оммалаша бошлади. Ривожланаётган давлатлар маҳаллий саноатни ҳимоя қилиш орқали ривожланган давлатлар даражасига етиб олишни мақсад қилишган эди. Маҳаллий саноатни ҳимоя қилишда улар арзон ишчи кучини кучли аргумент сифатида кўришди. Яъни ишчи кучининг арзонлиги ишлаб чиқаришда бу давлатларга ривожланган давлатлар билан қиёсланганда нисбий устунлик бериши керак эди.\nМустақилликка эришилганидан кейин Ўзбекистонда ҳам саноатни ташқи рақобатдан ҳимоя қилиш орқали миллий иқтисодиётнинг турли тармоқларини ривожлантиришга қаттиқ бел боғланди. Шундай соҳалардан бири автомобиль ишлаб чиқариш эди. 1993 йилда асос солинган ва расман 1996 йилдан фаолиятини бошлаган миллий автомобиль заводимиз, мана, орадан тахминан 25 йилдан зиёд вақт ўтишига қарамай, ҳалигача ташқи рақобатдан ҳимоя қилинади. Хўш, нима учун бу соҳа бизда кутилган даражада ривожланмади?\nТабиий сабабни келтирамиз. Автомобиль ишлаб чиқариш жараёнига меҳнатга нисбатан кўпроқ капитал ҳамда нисбатан юқорироқ малакали ишчи кучини жалб этиш талаб қилинади. Хўш, Ўзбекистон 90 йилларнинг бошида юқоридаги иккита талабдан қайси бирига жавоб берар эди? Афсуски, ҳеч бирига.\nБиринчидан, мустақилликка эришган вақтда аҳолининг капитал билан тўйиниш даражаси жуда паст бўлган. Энг қизиғи, мустақилликдан кейинги беш йилда аҳоли даромадлари камаювчи тенденцияни қайд этиб, 1995 йилда аҳоли даромадлари 1991 йилдаги даражадан ҳам пастроқ бўлган. Табиийки, бу мамлакатнинг капитал билан таъминланганлик даражасининг ҳам пасайишига олиб келган.\nШундай экан, Ўзбекистоннинг 90 йиллардаги капитал билан таъминланганлик даражаси капитал интенсив соҳани ривожлантиришга мутлақо имкон бермас эди. Аммо мавжуд капиталнинг (чет элдан кириб келганларининг ҳам) катта қисми капитал интенсив соҳаларга сарфланган (гарчи сарфланган капитал ўша соҳаларни тўлиқ таъминлаш учун етмаган бўлсада) ва потенциал ривожланиш имкониятига эга бўлган кўпроқ меҳнат ва паст малака талаб қилувчи соҳалар ҳам ривожланмасдан қолиб кетган (ёки етарлича ривожланолмаган).\nЮқорида кўриб чиққанимиз табиий сабаб билан бир қаторда орттирилган сабаб ҳам мавжуд. Бу — ишлаб чиқарувчи заводнинг ҳукуматга таъсири кучли эканлиги. Йиллар давомида автомобилсозлик соҳасига жуда катта ресурслар сарф қилинди. Бу эса, йиллар давомида заводнинг ҳукуматга таъсири ошиб боришига олиб келди. Масалан, ҳукумат учун заводни 15 йил олдин бутунлай ёпиб юбориш ҳозиргига нисбатан анча арзон тушар эди. Заводнинг ҳукуматга таъсири ҳам 15 йил олдин ҳозиргига нисбатан анча кучсизроқ бўлган.\nСодда тушунтирилганда, завод ёпилишидан иқтисодиёт кўрадиган қисқа муддатли зарар йиллар давомида ошиб боради, бу эса ишлаб чиқарувчининг ҳукуматга таъсири ошиб боришига сабаб бўлади. Биргина йўқотилиши мумкин бўлган иш ўринларининг ўзи заводнинг доимий равишда ҳукуматга таъсир ўтказиб туришига имкон берувчи энг қулай ричаглардан биридир.\nЙиллар давомида юқоридаги иккита сабаб қарама-қарши натижаларга қараб интилади. Капиталлашув даражаси ресурслар самарасиз ишлатилган ҳолатда ҳам ошиб боради. Яъни ҳатто ресурсларни самарасиз сарф қилган тақдиримизда ҳам, қачондир иқтисодиётимиз автомобилсозликни ривожлантириш учун керак бўлган капиталлашув даражасига эга бўлиши мумкин (табиийки, ресурсларни самарали сарф қилган ҳолатда бу жараён тезроқ кечади). Демак, қачондир Ўзбекистонда автомобилсозликни ривожлантиришга тўсиқ бўлаётган табиий сабаб йўқолади. Аммо орттирилган сабаб йиллар давомида ҳукуматга ўз таъсир кучини ошириб боради. Ҳамда завод ихтиёрида мавжуд бўлган имтиёзларни сақлаб қолиш билан бирга, янги имтиёзларга ҳам эгалик қилишга ҳаракат қилади.\nКўриб турганимиздек, автомобилсозлик соҳасидаги ҳозирги оғир аҳвол мустақилликнинг дастлабки йилларида қилинган хатоларнинг меваси холос. Ўша вақтда ҳам, ҳозир ҳам ечим — савдони эркинлаштиришда. Шакар заводлари хусусида ёзилган мақоламдаги ҳисоб-китобларни автомобилсозлик учун ҳам бажаришимиз мумкин. Хулоса эса худди шакар заводлари билан боғлиқ вазиятдагидек — автомобилсозлик ҳам ҳар йили иқтисодиётга жуда катта миқдорда зарар келтириб ишлаётган бўлиб чиқади. Афсуски, бу ҳолатда мунтазам истеъмолчилар зиммасига юклаб келинаётган, киши бошига ҳисобланганда ҳажман кичик бўлиб туюладиган зарар кўзга кўринмайди, лекин автомобиль заводининг ёпилиб кетишидан йўқотилиши мумкин бўлган иш ўринлари ҳаммани ташвишга солади. Истеъмолчилар эса йилдан-йилга камбағаллашиб бораверади.\nЎзбекистоннинг капиталлашув даражасида автомобилсозлик каби соҳалар жудаям қимматга тушади. Яъни истеъмолчилар ҳозирги истеъмолини камайтириш эвазига келажакдаги истеъмолнинг ошишидан умид қилишади, лекин ўша кутилган келажак қачон келишини ҳеч ким билмайди.\nЎзбекистон мисолида орадан 25 йил ўтганига қарамасдан бу соҳа ҳалигача ташқи рақобатдан қаттиқ ҳимоя қилинишга муҳтож. Қилиниши кутилаётган ўзгаришлар амалда ички бозордаги вазиятга ҳеч қандай таъсир кўрсатмайди. Бошқача айтганда, истеъмолчилар автомобилсозликни субсидиялашда давом этади. Бу жараён қачон тугашини ҳеч ким билмайди (балки абадий давом этар). Истеъмолчилар эса бунча кўп яшамаслиги ҳам мумкин.\nАвтомобилсозлик ишга тушганда меҳнат бозорига кириб келган истеъмолчилар ҳадемай меҳнат бозорини тарк этишади. Бошқача айтганда, биргина мана шу заводнинг ваъда қилинган келажагини кутиб деярли бир авлоднинг умри ўтди. Назаримда, бундай тенденциянинг давом этишига бошқа йўл қўйиб бўлмайди. Савдони қанчалик тез эркинлаштирсак, бу қарор жамият учун шунчалик эрта фойда келтиради. Балки хатоларни чинакамига тан олиш вақти етгандир. Ахир одамларни камбағллаштирадиган қарорларнинг умри — бир нечта авлоднинг камбағаллашишига хизмат қилиб келмоқда.\nҚарордан даромади энг юқори ва импорт автомобилларини харид қилувчилар фойда кўради — иқтисодчилар импорт божи пасайиши ҳақида 15 феврал 2022, 12:55\n19 феврал, 17:38\nQachonki raqobat bo’lmasa shunaqa bo’vuradi


Россияга қарши санкциялар узайтирилиши вақтинча тўхтатилди - 10.12.2015, Sputnik Ўзбекистон\nРоссияга нисбатан киритилган иқтисодий санкцияларнинг узайтирилиши муҳокамаси кейинги ҳафтага қолдириладиган бўлди. Сабаби, Италия санкцияларнинг автоматик... 10.12.2015, Sputnik Ўзбекистон\n17:54 10.12.2015 (янгиланди: 18:02 10.12.2015)\nРоссияга нисбатан киритилган иқтисодий санкцияларнинг узайтирилиши муҳокамаси кейинги ҳафтага қолдириладиган бўлди. Сабаби, Италия санкцияларнинг автоматик равишда олти ойга чўзилиши қарорини оқламаяпти, хабар қилади дипломатик манбалар.\nТОШКЕНТ, 10 дек — Sputnik. ЕИ га кирувчи мамлакатларнинг доимий вакиллари Россияга нисбатан иқтисодий санкцияларни узайтириш муддати билан боғлиқ саволнинг кўриб чиқилишини кейинга қолдирдилар, хабар беради РИА Новости Франс Пресс маълумотига таянган ҳолда.\nЧоршанба куни бўлиб ўтган учрашувда, муҳокама қилмаган ҳолда Россияга қарши санкцияларни узайтиришга келишилиш лозим эди.\nАммо ҳозирча ҳаммаси Италияга боғлиқ бўлиб турибди, хабар беради агентлик манбаларидан бири.\nРоссияга қарши қаратилган иқтисодий санкциялар 2016 йилнинг 31 январида ўз кучини йўқотади. Шу боис, ЕИ санкцияларни узайтириш масаласи ўтган ҳафтада ўтказилган ЕИ мамлакатлари доимий вакиллари йиғилишида кўриб чиқилиб, ЕИ ТИВ раҳбарлари йиғилишида бир овоздан тан олиниши лозим эди. Расмий қарор 17-18 декабр куни Брюсселда бўлиб ўтадиган ЕИ саммитида эълон қилиниши кутилаётганди.


8 январь, 2021, 08:45\nЖасурнинг ўзига ҳам жамоа керак\nБеларусь чемпионатининг сўнгги мавсумида Слигорскнинг “Шахтёр” жамоаси ўн беш йиллик танаффусдан сўнг, ўз тарихида иккинчи бор мамлакат чемпионалигини қўлга киритганидан хабарингиз бор, албатта.\nЎзбекистонлик легионер Жасур Яхшибоев порлаган “Олий лига-2020” баҳсларида чемпион жамоа охирги тур учрашувларининг сўнгги дақиқаларида аниқлангани ҳам Беларусь чемпионати қизғин ва кескин курашлар остида ўтганидан далолат бермоқда.\n“Шахтёр” таркибида чемпион бўлганига қарамай, Жасур Яхшибоев кутилмаганда жамоани тезда тарк этди. Ўзбекистонлик легионери жамоага чемпионат олтин медаллари топширилган тақдирлаш маросимини ҳам кутгани йўқ. Кейинчалик, ҳамюртимиз ортга қайтиш учун чипта олиб қўйгани туфайли бу тадбирларда қатнашмаганини очиқлади. Бироқ, Беларусдаги манбалар Жасур “Шахтёр” муҳитига қўшилиб кета олмаганини ва жамоа етакчиларидан бири билан уришиб қолганини ёзганди.\nНима бўлган тақдирда ҳам, “Шахтёр”даги ўйинлар Жасур Яхшибоевнинг фаолиятида ёрқин давр бўлиб қолаверади. Бироқ, бу жамоа янги мавсум олдидан жиддий муаммоларга дуч келди. Мамлакатнинг энг қудратли клуби БАТЭни рақобатда ортда қолдирган таркиб Яхшибоев кетганидан кейин деярли тарқалиб кетди.\nБеларуснинг энг нуфузли нашри ҳисобланган “Прессбол”нинг ҳабар беришича, чемпион жамоани Жасурбек Яхшибоев, Артём Архипов, Дарко Бодул, Жуниор Кабананга ва Эдуард Вишняков каби асосий таркиб ўйинчилари тарк этиб улгурган.\n- Яхшибоев ва Архиповнинг кетгани “Шахтёр”нинг қудратини сўндириб, жамоани сезиларли даражада кучсизлантирди. Ўзбек футболчиси юртига қайтиб кетди, Артём эса “Тамбов”га борадиган бўлди, - деб ёзмоқда “Прессбол”.\nШунингдек, ярим ҳимоя вакилларидан Александр Селява, Диего Сантос, Артём Соловья, ҳимоячилардан Игорь Бурко, Максим Бордачев ва Урош Чосич ҳам Солигорск жамоаси билан ҳамкорлик қилмайдиган бўлди.\nМаълумотларга қараганда, кетганлар сафи янада кенгаяди. Ҳимоячилардан Александр Сачивко ва Никола Античга бошқа жамоалардан жиддий чорлов бўляпти. Хорватиялик ярим ҳимоячи Тин Вукманич ҳам тез орада Латвияга кетиб қолиши мумкин.\nТаркиби тарқалиб кетаётга “Шахтёр” янги футболчиларни таклиф қилишга шошилмаяпти. Ҳозирча, биргина янги ўйинчи келди. Ўтган мавсумда “Городея” жамоаси шарафини ҳимоя қилган дарвозабон Сергей Черник ўз бахтини Солигорскда синаб кўришга рози бўлган. Шунингдек, “Шахтёр” асосий рақобатчиси БАТЭ етакчиси бўлган Игорь Стасевич ва унинг жамоадоши Егор Филипенконинг трансферини ижобий ҳал қилгани айтилмоқда.\nБундан ташқари, солигорсклар ҳимоянинг ҳар икки қанотида ўйнай оладиган “Белшина” ҳимоячиси Владислав Соланович, “Славия”нинг универсал ярим ҳимоячиси Глеб Шевченко, албаниялик ярим ҳимоячи Валон Аҳмадий ва гамбиялик ҳужумчи Дембо Дарбони олишни режалаштиряпти.\n“Шахтёр” янги мавсумда мамлакат чемпионати ғолиби сифатида Европа чемпионлар лигасида иштирок этиши лозим. Янгиланган таркиб бу ишни қай даражада уддалашини вақт кўрсатади.\nСолигорскликларнинг чемпионлигиги муносиб ҳисса қўшган Жасур Яхшибоев эса, ҳозирча фаолиятини қаерда давом эттириши бўйича расмий хабар йўқ.\nTeper islichuvt Jasur keriny na Rusia\nШаҳбоз Умаров – Туркияда!


22:47 / 27.08.2018 | Azizbek Zubaydullayev | 1074\nАссалому алайкум! Мен қариндошимизнинг уйига зиёратга бордим. У киши уйда йўқ эканлар. Уйдаги боғлари, узумларини томоша қилиб ўтиргандим, қўшни уйда яшайдиган жиянлари “бир бош узиб, олиб е" деб айтаверди. Бу бола ейишга рухсат олган бўлса керак деб олиб едим(ўзидан сўрасам, барибир, руҳсат олганман дейди). Еганимдан кейин кўнглим ҳижил бўлиб, ўзларига олганим ҳақида айтдим. Ёқдими деб яна бир бош олиб бердилар. Айтингчи мен ҳаром озуқа еб қўйдимми? Агар шундай бўлса, 40 кун намоз қабул бўлмаса, шу кунлар нима қилишни маслаҳат берасизлар? Раҳмат\nلَيْسَ عَلَى الْأَعْمَى حَرَجٌ وَلَا عَلَى الْأَعْرَجِ حَرَجٌ وَلَا عَلَى الْمَرِيضِ حَرَجٌ وَلَا عَلَى أَنفُسِكُمْ أَن تَأْكُلُوا مِن بُيُوتِكُمْ أَوْ بُيُوتِ آبَائِكُمْ أَوْ بُيُوتِ أُمَّهَاتِكُمْ أَوْ بُيُوتِ إِخْوَانِكُمْ أَوْ بُيُوتِ أَخَوَاتِكُمْ أَوْ بُيُوتِ أَعْمَامِكُمْ أَوْ بُيُوتِ عَمَّاتِكُمْ أَوْ بُيُوتِ أَخْوَالِكُمْ أَوْ بُيُوتِ خَالَاتِكُمْ أَوْ مَا مَلَكْتُم مَّفَاتِحَهُ أَوْ صَدِيقِكُمْ لَيْسَ عَلَيْكُمْ جُنَاحٌ أَن تَأْكُلُوا جَمِيعًا أَوْ أَشْتَاتًا فَإِذَا دَخَلْتُم بُيُوتًا فَسَلِّمُوا عَلَى أَنفُسِكُمْ تَحِيَّةً مِّنْ عِندِ اللَّهِ مُبَارَكَةً طَيِّبَةً كَذَلِكَ يُبَيِّنُ اللَّهُ لَكُمُ الْآيَاتِ لَعَلَّكُمْ تَعْقِلُون۝\n61. Кўзи ожизга танглик йўқ. Ва чўлоққа ҳам танглик йўқ. Ва беморга ҳам танглик йўқ. Ва сизнинг ўзингизга ҳам ўз уйингиздан, ё оталарингизнинг уйларидан, ё оналарингизнинг уйларидан, ё ака-укаларингизнинг уйларидан, ё опа-сингилларингизнинг уйларидан, ё амакиларингизнинг уйларидан, ё аммаларингизнинг уйларидан, ё тоғаларингизнинг уйларидан, ё холаларингизнинг уйларидан, ё сиз калитига молик бўлган ёки дўстингиз (уйидан) емоғингизда (танглик) йўқ. Сизларга жамланган ёки тарқоқ ҳолда емоқда ҳам танглик йўқ. Уйларга кирган чоғингизда ўзларингизга Аллоҳдан бўлган покиза ва муборак табрик ила салом беринглар. Аллоҳ сизларга оятларни ана шундай баён қилур. Шоядки, ақл юритсангиз.\nУшбу ояти кариманинг аввалида кўзи ожиз, чўлоқ ва бемор кишиларга нимада гуноҳ бўлмаслиги, танглик йўқлиги баён қилингани ҳақида муфассир уламоларимиз ихтилоф қилганлар. Бир гуруҳлари «Уларнинг жиҳодга чиқмай қолишларида гуноҳ ва танглик йўқ», – дейдилар. Бошқалари «Узрли кишиларнинг жиҳодга чиқмай қолишлари гуноҳ эмаслиги, бунда уларга ҳеч қандай танглик йўқлиги «Фатҳ» ва «Бароат» («Тавба») сураларида баён этилган, бу ерда эса сўз жиҳод ҳақида эмас, балки айнан таом емоқ ҳақида кетмоқда. Шунинг учун ҳам мазкур жумлани «таом ейишда уларга гуноҳ ва танглик йўқ» деб тушунмоқ керак», – дейдилар ва бу фикрларини тасдиқловчи ривоятларни келтирадилар. Иккинчи тоифа муфассирларнинг фикрлари кучлироқдир.\n«Кўзи ожизга танглик йўқ. Ва чўлоққа ҳам танглик йўқ. Ва беморга ҳам танглик йўқ».\nҚуръони Карим таълимотлари кишилар онгида улкан инқилоб ясади. Улар ҳар бир нарсада ўта аниқлик билан иш тутиб, ҳалол-ҳаром, жоиз-ножоиз деган масалаларда ўта ҳассос бўлиб қолган эдилар.\nҲазрати Абдуллоҳ ибн Аббос розияллоҳу анҳудан ривоят қилинишича, Аллоҳ таоло «Эй иймон келтирганлар! Бир-бирларингизнинг молларингизни ботил йўл билан еманг» оятини нозил қилганидан сўнг, мусулмонлар «Аллоҳ таоло бизни молларимизни ўзаро ботил йўл билан ейишдан қайтарди, таом энг афзал мол ҳисобланади, бировнинг уйига чақирилса, бориб бўлмас экан, ўзи очиқ кўнгил билан бермаса, таомини еб бўлмас экан», деб тортиниб қолдилар. Шунингдек, «Кўзи ожиз, чўлоқ ва бемор кишилар билан бирга таом есак, заифликлари туфайли биз улардан кўп еб қўйиб, гуноҳ орттириб олмайлик», деб, у заиф кишилар билан бирга таом емоқдан ҳам ўзларини тийиб қолдилар. Авваллари баъзи кишилар уйларида таом бўлмаса, ҳожатманд кишиларни, жумладан, кўзи ожиз, чўлоқ ва беморларни қариндош-уруғлари ва ёру дўстларининг уйига олиб борар эдилар. Энди эса бундан ҳам тортиниб қолдилар. Оятда мазкур ишлар қилинса, гуноҳ, танглик йўқлиги баён қилинди.\n«…сизнинг ўзингизга ҳам ўз уйингиздан…. Емоғингизда (танглик) йўқ», – дейилмоқда. Бундан «Одам ўз уйида ҳам изн сўраб ейиши керакми?» деган савол туғилмайди. Балки қариндош-уруғ ва ёру дўстларнинг уйида таом емоқ ҳам худди ўз уйидан таом емоқ билан баробар экани билдириляпти.\n«...ё оталарингизнинг уйларидан, ё оналарингизнинг уйларидан, ё ака-укаларингизнинг уйларидан, ё опа-сингилларингизнинг уйларидан, ё амакиларингизнинг уйларидан, ё аммаларингизнинг уйларидан, ё тоғаларингизнинг уйларидан, ё холаларингизнинг уйларидан… емоғингизда (танглик) йўқ».\nДемак, оятда зикр қилинган тоифадаги кишиларнинг дастурхонидан алоҳида изнсиз, таклифсиз ҳам таом еса бўлаверади.\nУламоларимиз «Оятда ўғиллар зикр қилинмагани отанинг уйи – боласининг уйи экани эътиборидандир», – деганлар. Набий соллаллоҳу алайҳи васаллам ҳам бир кишига: «Сен ҳам, молу мулкинг ҳам отангникидир», – деганлар.\nОятда зикр қилинган қариндошлардан ташқари,\n«…сиз калитига молик бўлган ёки дўстингиз (уйидан) емоғингизда (танглик) йўқ», – дейилмоқда.\n«Калитга молик бўлиш» уй эгасининг калитни ишониб, топшириб қўйишидир. Ана шундай кишилар инсоф билан, қоринлари тўйгунча есалар бўлаверади.\nОиша онамиздан Имом Зуҳрий қилган ривоятда айтилишича, Расулуллоҳ соллаллоҳу алайҳи васаллам билан жиҳодга жўнаб кетаётган мусулмонлар уйларининг калитларини ўзлари билган кишиларга топшириб, «Ҳожатингиз тушганда емоқни сизга ҳалол қилдик», – деб кетар эканлар. Аммо калитни олиб қолганлар, бу гап қуруқ манзират учун айтилган бўлса керак, деб, ўзларини тийишар экан. Ушбу оят билан Аллоҳ ҳам уларга изн берган.\nШунингдек, ояти каримада:\n«Сизларга жамланган ёки тарқоқ ҳолда емоқда ҳам танглик йўқ», – дейилмоқда.\nЧунки қадимги араблар тўпланиб таом ейишни ёмон кўрар эдилар. Кинона қабиласи эса таомни ёлғиз емоқни гуноҳ ҳисоблар эди. Шунингдек, ансорийларда ҳам меҳмони бор одам меҳмонсиз таом емас эди. Ушбу оятда Аллоҳ таоло ҳар ким ўз хоҳишича еявериши мумкинлигини баён қилди. Яъни якка ёки жам бўлиб еганда гуноҳ йўқлигини билдирди.\nШу билан бирга, Набий соллаллоҳу алайҳи васалламнинг ҳадисларида жам бўлиб таом ейиш фазилат экани айтилган.\nИмом Аҳмад ибн Ҳанбал қуйидагиларни ривоят қиладилар:\n«Бир киши Пайғамбар соллаллоҳу алайҳи васалламга:\n– Биз таом еймиз-у, қорнимиз тўймайди, – деди. Ул зот соллаллоҳу алайҳи васаллам:\n– Эҳтимол, якка-якка бўлиб ерсизлар. Таомни жам бўлиб ва Аллоҳнинг исмини зикр қилиб енглар, ўшанда баракали бўлади, – дедилар».\nИмом ибн Можа ҳазрати Умар розияллоҳу анҳудан ривоят қилган ҳадисда Расулуллоҳ соллаллоҳу алайҳи васаллам: «Жам бўлиб енглар, тарқоқ бўлманглар, жамоатда баракот бордир», – деганлар.\nКейин таом ейиш учун ёки бошқа ҳолатларда уйга кириш одоби баён қилинмоқда.\n«Уйларга кирган чоғингизда ўзларингизга Аллоҳдан бўлган покиза ва муборак табрик ила салом беринглар».\nЖумладаги «ўзларингизга» сўзини бир-бирингизга ва ўзингизга ўзингиз, деб тушунмоқ лозим. Чунки бунинг баёнида келган ривоятларда «Биров бир уйга кирганда ўша ерда бор кишиларга салом беради, агар у ерда ҳеч ким бўлмаса, «Ассалому алайна ва ала ибадиллаҳис-солиҳийн», деб, ўзига ва солиҳларга салом беради», – дейилган.\n«Аллоҳ сизларга оятларни ана шундай баён қилур. Шоядки, ақл юритсангиз».\nҲа, Аллоҳ ҳар бир каттаю кичик нарсани мана шундай баён қилиб қўйган. Бандалар учун эса фақат ушбу амрларга амал қилиб, саодатга эришмоқ қолган, холос. Аммо буни фақат ақл юритганларгина англаб етадилар. ("Тафсири Ҳилол" китобидан). Валлоҳу аълам!


СИЗГА ҚАЙСИ МАШИНА МУНОСИБ | erkak.uz\nСИЗГА ҚАЙСИ МАШИНА МУНОСИБ\nБиласизми?\t 09/01/2016 0 Rustam Rahimov\nБугунги замонда ҳар ким ўз хоҳиши, орзусидаги машина олиш имконига эга. Замонавий автомобил бозорида сизга ўзингиз истаган барча турдаги машинани танлаб беришади. Буни қарангки, мунажжимлар ҳатто машиналар ва буржлар мутаносиблигини ҳам хисоблаб чиқишибди.\nҚЎЙ. қўрқмас ва ўз кучига ишонган, ҳамма борада биринчи бўлишга интилган қўй учун Феррари, Ауди ТТ ва иложи бўлса спорт русумидаги машиналар жуда мос. Агар у қизил рангда бўлса айни муддао. қўйнинг оригинал ва ўзига хослиги машинанинг ҳам шундай бўлишини тақозо этади. Темир-бу буржнинг метали, шу боис машинасиз унга қийин.\nБУЗОҚлар ҳаётда материалист бўлганликлари боис кўпинча эгасига ишонч ва хотиржамлик бахш этувчи Опел ёки Сааб машиналарини танлашади. Лекин Бузоқ саранжом машина Фордни танлагани маъқул, у рўзғорда жуда қулайдир. Бузоқлар машина харидига худди уйланиш каби жиддий қарайди, чунки бу бир умрга. Тежамкор ва уйим-жойим дегувчи бу бурж вакиллари машиналарига ҳам эътиборли бўлиб, уни тоза сақлашга интилишади.\nЭГИЗАКЛАРга феъл-атворларига кўра Ауди машинаси мос. Гап шундаки улар мусиқани варанглатиб, бутун дунёдан узилиб юришни ёқтиришади. қулоқлар остида шамол ўйнаши эса машина катта тезликка эга бўлсагина бўлади. Шунингдек Мерсурй ҳам яна бир ажойиб вариантдир.\nҚИСҚИЧБАҚА. Камтаргина қисқичбақа ишончли модел масаланВолксвагенни танлайди. Шу билан бирга ватанпарвар бўлганлиги учун ўзимизда ишлаб чиқарилаётган машиналар ёнидан ҳам бефарқ ўтиб кетолмайди. Унинг учун энг муҳими бу ўзи ва машинадагиларнинг хавфсизлиги, шу боис хавфсизлик камари, қутқарув ёстиғи, яхши тормозларни ҳурмат қилади, шу билан бирга машинанинг сигнализатсияси ҳам сифатли ва ишончли бўлмоғи даркор.\nАРСЛОНлар учун машина бу қиммат ўйинчоқдир, бу унинг муҳаббати нечоғлик кучли ва романтиклигига боғлиқ. Унга бу борада Италя машинаси Алфа Ромео тўғри келади. Агар Арслонимиз даҳшатли ва зўравон бўлса унга Жагуар, қитмир ва зараркунанда бўлса Скода мосдир. Ақлли, ўзини “олтин” ёшлар сафига қўйгувчи Арслон учун эса мақбул ечим бу Садилас.\nПАРИЗОД. Табиатни асраб, йўл ҳаракати қоидаларига амал қилиб, қонунларни ҳурмат қиладиган Паризодлар учун энг мақбул машина бу Киа ёки Тоёта. Паризодлар уни бузиб, қайта йиға олишади, шу билан бирга автомобилини янаям мустаҳкам, ишончли қилиш учун ҳаракат қилишади.\nТАРОЗИларнинг орзуси элита, презентабел машиналар, масалан, Роллс-Ройс ёки бўлмаса Линколн, бироқ Мерседесга ҳам йўқ демайди. Машинадан талаб этиладигани шинамлик ва яхши рессорлар: профессионал ҳайдовчи ва кондитсионердир.\nЧАЁНлар ҳаётда ҳамма нарсани синаб кўришга одатланишган, улар ўз машиналарини ҳам турли вазиятлар, халокатли ҳолатларга бошлаб синаб кўришади. У севган машиналар бу Порсче ёки БМВ.\nЎҚОТАР. Озгинага ҳам қаноат қилувчи Ўқотарлар ўзлари учун нарҳи арзонроқ автомобилларни танлашади, улар токи тўкилиб тушмагунча эгасига хизмат қилиши даркор. Аслида бу бурж вакиллари танишлари олдида мақтанса бўладиган шохона автоларни маъқул кўришади.\nТОҒ ЭЧКИСИ жуда талабчан ва қулайлик тарафдори бўлганликлари боис улар анъанавий классик моделларни, жумладан Жееп Черокее ёки Волксвагенни танлашади. Қайсар Тоғ эчкилари ўз машиналарини ўнқир-чўнқирликларга эга оғир йўллар, баландликлар сари бошлаб, йўл йўқ жойлардан ҳам юриб кетаверади. Шу боис унга мос машина чидамли ва узоқ умр кўрадиган бўлиши керак.\nҚОВҒА – тезликни ёқтиради. Бу Ламборгҳини кабриолети ёки юқори тезликли Субару Импреза Турбодир. Машина тез юриши ва унда турли экзотик қулайликлар бўлиши шарт.\nБАЛИҚларнинг машинаси тозаликдан ялтираши, бироз ғалати-фантастик бўлмоғи даркор. Бошқаларга ўхшамай, кўпроқ сув ости қайиғини эслатувчи Бугатти Балиқларга ёқадиган, у эгалик қилса бўладиган мўъжизавий автодир.


Киссинжерни Пекин Трамп ва Тайван раҳбари ўртасидаги мулоқотдан кейин ҳам хотиржам қолиши ҳайрон қилди\nАҚШ собиқ давлат котиби Генри Киссинжер АҚШнинг янги сайланган президенти Дональд Трамп ва Тайван маъмурияти раҳбари Цай Инвэнь ўртасидаги телефон мулоқотидан кейин Хитой томони ўзини хотиржам тутганидан ҳайронлигини маълум қилди.\n"Бу мулоқот Хитой ва АҚШ ўртасидаги муносабатларга шикаст етказмаслигига ишонч билдириб ўзини хотиржам тутаётган Хитой томонининг позицияси менда катта таассурот қолдирмоқда", — дея Киссинжернинг сўзларини келтирган Рейтер агентлиги.\nДональд Трамп 2 декабрь куни Twitter’даги саҳифаси орқали сайловлардаги ғалабаси билан қутлаш учун Тайвань президенти Цай Инвэннинг ўзи унга қўнғироқ қилганини билдирди.\nБу АҚШ ва Тайвань президентларининг икки давлат 1979 йилда дипломатик алоқаларни узганидан кейинги биринчи мулоқоти\nОқ уй ушбу суҳбат ҳақида олдиндан огоҳлантирилмаган. Бу ҳақда янгиликлар пайдо бўлганидан сўнг маъмурият «ягона Хитой» сиёсати тарафдори бўлиб қолиши ва Пекинни қўллаб-қувватлашини билдиришга шошилди.\nХитой ташқи ишлар вазири Ван И АҚШнинг сайланган президенти ва Тайвань президенти ўртасидаги мулоқот икки давлат ўртасидаги муносабатларга зиён етказмаслигига умид билдирди. У Трамп ва Цай Инвэнь ўртасидаги телефон орқали мулоқот «бор-йўғи кичик муғомбирлик» бўлгани ҳақида гапирди.\nКиссинжер президент Ричард Никсон (1969—1974) маъмуриятида президентнинг миллий хавфсизлик бўйича маслаҳатчиси бўлган, 1973-1977 йилларда эса АҚШ Давлат котиби сифатида фаолият кўрсатган. У Никсоннинг 1972 йили Пекинга ташрифи ва унинг ХХР раиси Мао Цзэдун билан учрашуви ташкилотчиларидан бири бўлганди. Бу америкаликлар президентининг коммунистик Хитойга илк ташрифи эди. Икки мамлакат ўртасида 1979 йилда дипломатик алоқалар йўлга қўйилган. Шундан бери АҚШ Тайванни Хитой таркибида ҳисоблай бошлаган.\n92 ёшли Киссинжер ўз вақтида АҚШ ва собиқ иттифоқ муносабатларидаги кескинликни юмшатиш ташаббускори бўлган. 1973 йилда тинчлик бўйича Нобель мукофотини олган.\nТрамп Тайван Киссинжер


«Ўзавтосаноат» тармоқлараро Cooperation Lab ҳамкорлик форумини ташкил қилди - Darakchi\n«Ўзавтосаноат» тармоқлараро Cooperation Lab ҳамкорлик форумини ташкил қилди\nИҚТИСОДИЁТ 24.01.2020, 09:29\n23 январь куни «Ўзавтосаноат» АЖ UzAuto Market инновацион майдончасида 500 га яқин ускуна, бутловчи қисмлар ва хом-ашё материаллари ишлаб чиқарувчи корхона вакиллари, тадбиркор ҳамда ўзаро ҳамкорликдан манфаатдор шахслар иштирокида тармоқлараро Cooperation Lab ҳамкорлик форуми ўтказилди. Бу ҳақда UzAuto Motors Ахборот хизмати хабар берди.\nФорумда сўз олганлар Cooperation Lab ҳамкорлик платформасининг мақсад-вазифалари, унинг келгусидаги фаолияти, автомобилсозлик саноатининг ривожланиш стратегияси ҳамда бутловчи қисмлар импорти, соҳанинг айни кундаги салоҳияти ва имкониятлари, шунингдек, ҳозирги маҳаллий ишлаб чиқарувчиларнинг мавжуд имкониятлари, қолаверса, келгусида самарали ҳамкорликни йўлга қўймоқчи бўлганлар учун ўзаро манфаатли таклиф ва имтиёзлар ҳақида батафсил маълумот беришди.\nМаълумот ўрнида айтиш мумкинки, «Ўзавтосаноат» тизимида зарур ускуна ва хом ашёларни маҳаллийлаштириш даражаси 50 фоизга етади. Қолгани эса хориждан импорт қилинади. Бу кўрсатгични 2022 йилга қадар 80 фоизга етказиш мақсад қилинган. Бугунги кунда Ўзбекистон Марказий Осиёда барча турдаги автомобиллар ва тижорат транспорт воситаларини ишлаб чиқарувчи ягона корхонадир. Ҳозирги кунда соҳада 80 дан зиёд корхоналар фаолият кўрсатмоқда, шунингдек, 200 дан ортиқ хорижий шериклар билан ҳамкорлик ўрнатилган.\nФорум очиқ музокаралар ва қизиқарли савол-жавобларга бой бўлди. Йиғилганлар учун автомобиль бозорига олиб кириладиган бутловчи қисмлар, хом ашё ва материаллар кўргазмали тарзда намойиш этилди. Тадбир сўнгида иштирокчилар учун кофе-брейк ташкил этилди.


Тошкент зилзиласига 55 йил: 300 минг кишини бошпанасиз қолдирган офат\n13:49 / 26.04.2021\n1966 йилнинг 26 апрель куни тонгги соат 5 дан 23 дақиқа ўтганда Тошкент шаҳрининг қоқ марказида кучли зилзила содир бўлган эди. Бугун ушбу машъум воқеага 55 йил тўлди.\nЗилзила магнитудаси кўп ҳам юқори эмасди (Рихтер шкаласи бўйича М=5,2). Лекин зилзила ўчоғи у қадар чуқурликда бўлмагани сабабли (3–8 км) ер сиртида 8-9 балли қимирлашларни келтириб чиқарган ва шаҳар марказига жиддий талафот етказган. Бор-йўғи 10-12 сония давом этган зилзиладан максимал талафот майдони 10 квадрат километрни ташкил этган.\nТошкент зилзиласининг нисбатан кам қурбонлар сони (8 киши ўлган ва бир неча юз киши жароҳатланган) вертикал силкинишлар юз бергани билан тушунтирилган. Яъни агар горизонтал силкинишлар рўй берганида пахса ва гувалакдан қурилган уйларнинг барчаси тўкилиб битарди. Одамлар орасида совет тоталитаризми даврида қурбонларнинг ҳақиқий сони яширилгани ҳақидаги гумонлар ҳам юради.\nЗилзила натижасида Тошкентнинг марказий қисми бутунлай вайрон бўлади. 2 млн квадрат метрдан ортиқ яшаш майдони, 236та маъмурий бино, 700дан ортиқ савдо ва умумий овқатланиш объектлари, 26та коммунал корхона, 181та ўқув муассасаси, 185та тиббиёт ва 245та саноат бинолари вайрон бўлади.\n78 мингта оила ёки 300 минг киши бошпанасиз қолади. Ўша вақтда Тошкент шаҳрининг аҳолиси 1 миллион атрофида бўлгани инобатга олинса, ҳар учинчи тошкентликка зилзила бевосита таъсир кўрсатгани аён бўлади.\nСовет ҳукумати қарорига кўра, вайрон бўлган эски лой ва гуваладан ясалган уйлар ўрнида янги, замонавий турар жой бинолари қад кўтаради. Шаҳар 3,5 йил ичида тўлиқ тикланади.\nҚардош республикалардан Россия — 330 минг, Украина — 160 минг, Озарбойжон — 35 минг, Қозоғистон — 28 минг, Грузия — 25,5 минг, Беларусь — 25 минг, Литва — 20 минг, Арманистон — 15 минг, Қирғизистон — 11,5 минг, Туркманистон — 9 минг, Тожикистон — 8 минг, Латвия — 7,5 минг, Молдавия — 6 минг, Эстония — 5,4 минг квадрат метр турар жойлар барпо этган.\nЗилзилани хотирлаш учун Тошкентда у рўй берган жой эпицентрида «Жасорат» монументи ўрнатилган.\n12:43 / 02.10.2019\n«Тошкент-66». Ўзбекистон ва Россия Тошкент зилзиласи ҳақида фильм суратга олади


Бағдод тумани: ҚУТЛУҒ БАЙРАМГА МУНОСИБ ТЎЁНА БИЛАН – Farg`ona haqiqati\nБағдод тумани азалдан меҳнаткаш ва танти деҳқонлари, миришкор боғбону уддабурон тадбиркорлари билан машҳур. Туманда барча соҳаларда кўзга кўринарли ютуқларга эришилаётгани ҳам бежиз эмас. Машаққатлардан қўрқмайдиган, тинмай янгиликка интилувчи бағдодликлар ҳар бир байрамни муносиб ва юқори кайфиятда кутиб олишга одатланишган. Истиқлол айёмини ҳам ўтган йилдаги натижаларни бир қадар юксалтирган ҳолда қарши олишни ният қилишган. Бунёдкорлик ва ободонлаштириш руҳи кириб бормаган маҳалла, кўча қолмади ҳисоб. Бинобарин, жорий йилнинг дастлабки чорагида таълим, соғлиқни сақлаш, тадбиркорлик ва ишбилармонлик, қишлоқ хўжалиги соҳаларида бир қатор ютуқларга эришилди.\nҲАВАС ВА ҒАЙРАТ МАСКАНИ\nМаълумотларга кўра, Соҳибқирон Амир Темур ва темурийлар юртимиздаги мўъжаз қишлоқларга Бағдод, Самарқанд, Машҳад каби ўз даврининг жуда машҳур шаҳарлари номини беришган. Бу ҳукмдорларнинг ҳавас ва орзулари натижаси бўлган, албатта. Лекин бугун нафақат вилоятимиз, балки бутун мамлакатимизга донғи кетган Бағдод тумани ва бағдодликларга кўпчилик ҳавас билан қарайди. “Бағдод тажрибаси” дея ном олган кўп қаватли уйлардан иборат бекаму кўст яшаш манзили инсон қадри улуғлигидан, барча эзгуликлар юртдошларимизнинг бахтли ва фаровон яшаши учун хизмат қилаётганидан дарак беради.\nГулистон маҳалласи меҳнаткаш халқимиз-нинг ғайрат-шижоати, бирдамлиги тимсоли ҳам бўлиб қолишига шак-шубҳа йўқ. Туманга ташриф буюрган кимса борки, кечагина қақраган даштликлар, сувсиз ва экинсиз майдонлар ўрнида бунёд этилган бу гўзал маҳаллани ўз кўзи билан кўришга, бу ерда истиқомат қилаётган ёшу қари билан суҳбатлашишга ошиқади. Бугун номига монанд турфа гулга бурканган массивда, барча ша-роитларга эга замонавий уй-жойларда яшашнинг завқи, шавқи ўзгача.\nБиз ижтимоий объектлар, давлат муассасаларига киришдан, мутасаддилардан фактларга бой фикрлар олишдан тийилиб, қатор қад ростлаган кўп қаватли турар жойлар оралаб борарканмиз, шундоқ кўчада дуч келган юртдошларимиз сўзларига қулоқ тутдик.\n– Рости, шунақа замонавий уйларда яшашни хаёлимизга ҳам келтирмагандик, – дейди ўзларини Ферузахон Сатимова ва Наргизахон Мелибоева деб таништирган аёллар. – Газ, электр, сувдан муаммо йўқ. Юртбошимиз, ҳукуматимиз ва раҳбарларимизни дуо қилиб яшаяпмиз. Болалар боғчаси, мактаб шундоқ ёнимизда, ҳаммаси жамулжам. Президентимиз назари тушган шаҳарчада яшашнинг сурури бошқача бўлади-да!\nЁшларнинг спорт билан шуғулланишлари, бирор ҳунарни эгаллашлари учун барча шароитлар етарли, коворкинг маркази улар хизматида, қўл узатса етгудек жойда эса кичик саноат зонаси. Хуллас, ишлайман, ҳалол меҳнат қилиб рўзғор тебратаман деган инсон борки, ноумид қолмайди.\nУЛТАРМАЛИК “ГУЛЧИ ОПА”\nҲозирда Қўқон шаҳрида ўтказиладиган Халқаро ҳунар-\nмандчилик фестивалига тайёргарлик ишлари авжида. “Ултарма” МФЙга қарашли Жарқишлоқ маҳалласида яшовчи Бумайрамхон опа Ҳасанова фестиваль кунларида шаҳар кўчалари ва хиёбонларига турфа гуллар экиш бўйича буюртма олган. У фестиваль арафасигача 10 минг дона гул кўчати етиштириб бериши зарур.\n– Очиғини айтсам, бунақа улгуржи буюртмалар бизни шошириб қўймайди. Масалан, ўтган йили туманимизда янги барпо қилинган Гулистон шаҳарчаси ҳудудига 13 минг тупдан ортиқ гул экдик. Вақти келса, кечалари билан ишлаймиз. Шунга яраша даромад топгач, меҳнатингизга рози бўласиз-да…\nБумайрамхон опа гулчиликни бошлаганига ўн йил бўлди. Дастлаб оила аъзолари билан томорқаларида битта иссиқхона барпо қилишди. Бир-икки йилдан сўнг иссиқхоналар сони учтага етди. Кейинроқ қўни-қўшниларнинг бўш ётган томорқаларини ҳам ижарага олиб, 25 хилдан ортиқ гул нав-ларини етиштира бошлашди.\nБугунги кунда Бумайрамхон опа ҳар бир иссиқхонадан 30 миллион сўмга етказиб даромад топмоқда. У етиштирган турфа гуллар Тошкенту Самарқандга ҳам чирой бахш этмоқда.\n– Меҳнатларим муносиб қадрланди, – дейди Бумайрамхон опа. – Ўтган йили “Намунали томорқачи” кўкрак нишони билан тақдирландим. Бундан бошим осмонга етди, кучимга-куч, ғайратимга-ғайрат қўшилди. Шу коримнинг орқасидан эл-юртга “Гулчи опа”, “Гулчи хола” бўлиб танилдим. Қишлоғимизда гулчиликни янада ривожлантириб, маҳалламиз хотин-қизларининг бандлигини таъминлашга, даромадларини оширишга ўз ҳиссамни қўшмоқчиман.\nГулистон шаҳарчасига ёндош ҳудуддаги ёшлар кичик саноат зонасида фаолият юритаётган тадбиркорлик субъектлари ва ишлаб чиқариш корхоналари кўплигини кўриб, ҳайратга тушади одам. Бирида мебель, бошқасида тунука маҳсулотлари, яна бирида кийим-кечаклар тайёрланмоқда. Лекин “Ишлаб чиқариш ускуналарини маҳаллийлаштириш” лойиҳаси бўйича олиб борилаётган амалий ишлар бизни кўпроқ қизиқтириб қолди. Рост-да, иш қуролинг соз бўлса… деган гап бор. Шу билан бирга, хориждаги ускуналар қанча кўп ва тезроқ маҳаллийлаштирилса, биздаги тадбиркорлар иш кўлами ва сифати ҳам шунча юксалади.\n“Demux 777” масъулияти чекланган жамияти дарвозасидан кириб келишимиз билан 25-30 ёшдаги йигит очиқ чеҳра билан кутиб олди. Корхона раҳбари Шерзодбек Абдухалилов билан суҳбатимиз самимий кечди.\n– Дастлаб дўстларимиз билан пайпоқ ишлаб чиқаришни йўлга қўйганмиз. Кейинчалик ўйлаб кўрсак, маҳаллий тадбиркорларимиз учун янги ва замонавий станок-жиҳозлар, ускуналар сув ва ҳаводек зарур экан. Шунга эътибор қаратдик, – дейди Шерзодбек.\nУнинг айтишича, бугунги кунда совун, кир ювиш гели ва пайпоқ ишлаб чиқариш ускуналари энг харидоргир. Корхонада асосан Хитойда ишлаб чиқарилган ускуналар маҳаллий шароитга мослаштирилиб, янгича кўринишда ясалади, сўнг синаб кўрилади. Агар синовдан яхши ўтса, тадбиркорларни қониқтирса, кейингина буюртма олинади.\nЭътиборли жиҳати, ускуналар маҳаллийлаштирилгач, уларнинг нархи бир неча баробар арзон бўлади. Масалан, сутни қайта ишлаш ускунасининг Хитойдаги нархи 10 минг АҚШ доллари, маҳаллий ускуна эса 6,5 минг доллар туради. Ёки “ақлли” котёлнинг Польшадаги нархи 2,5 минг доллар бўлса, маҳаллийлаштирилгач, 1,5 минг долларга тушади. Кўмир брикети, маккажўхори қаламчалари, оққанд ишлаб чиқариш, нон пишириш печи, хамир аралаштиргич, матога гул босиш ускуналарининг маҳаллийлаштирилгани маҳсулотлар таннархининг арзонлашишига хизмат қилмоқда.\n– Ҳар бир ускунанинг техник ва хавфсизлик жиҳатлари эътиборга олинади, кафолати, паспорти бўлади. Етказиб, ўрнатиб бериш хизмати ҳам бор. Шунинг учун ҳам харидорларимиз кун сайин ортиб боряпти, – дейди ҳар хил чизмаларга ҳар замон қараб қўйганча қўли-қўлига тегмай ишлаётган ходимлардан бири. – Компьютерлашган ускуналар бўйича ҳам иш олиб боряпмиз.\nМевали музқаймоқ тайёрлаш ускунасини маҳаллийлаштириш лойиҳаси эътиборга молик. Шундоқ кўз олдингизда ўзингиз суйган мевалар майдаланиб, зарур қўшилмалар билан сутга аралаштирилиб, бироз музлатилиб, қўлингизга тайёр музқаймоқ берилади. “Ҳозирча бунга қизиқиш камроқ, лекин оммалашиб кетиши аниқ” дейди уста йигитлар.\nБугунги кунда корхона 20 дан зиёд доимий ишчига эга. Улар 2,5-3 миллион сўмдан ойлик маош, бепул тушлик билан таъминланган. Йил охирига қадар ишчилар сони 50 нафарга чиқиши кутилмоқда. Чунки корхона маҳсулотларига қизиқиш ва талаб кун сайин ортиб бормоқда.\nИшлаб чиқаришга хорижий инвестиция-ларни жалб қилиш, маҳсулотларни чет давлатларга экспорт қилиш билан донг таратаётган корхоналар туманда талайгина. “Бир маҳалла – бир маҳсулот” тамойили асосида иш олиб бориб, қувонарли натижаларга эришаётган, нафақат ўз бизнеси, балки қишлоқдошлари фаровонлигига ҳам кўмаклашаётган тадбиркор Муҳаммадқул Ҳакимов билан суҳбатимиз мароқли бўлди.\nТуманнинг Чўл Юнус қишлоғи, шунингдек, унга қўшни Муллавали, Истироҳат, Қароқчитол, Миришкор, Бардон қишлоқлари аҳолиси асосан супурги етиштириш билан шуғулланади. Йилда икки марта ҳосил олиш мумкин бўлган, сердаромад экин турига кейинги йилларда эътибор янада ортди. Чунки ҳам ички, ҳам ташқи бозорда супургига талаб ошиб борди.\n– Россия, Украина, Беларусь, Словакия, Грузия билан ҳамкорлик ўрнатганмиз. Мисол учун беларуслик ишбилармонлар билан 250 минг АҚШ доллари, словакияликлар билан 100 минг доллар, украиналиклар билан 1 миллион долларлик шартномалар имзоланган. Йил давомида етказиб берилади, – дейди Муҳаммадқул ака. – Марказлашган ҳолда супургини экспортга тайёрлаймиз. Ўз корхонамиздан ташқари, яна 50 дан ошиқ хонадонлар билан мунтазам иш олиб борамиз. Натижада оилаларга ойига 2-3 миллион сўмдан даромад кириб боради.\nАслида супурги экини бошқа мамлакат ва вилоятларда ҳам парваришланади. Лекин бағдодлик миришкорлар тайёрлаётган маҳсулотлар дунё бозорида ўз ўрнига эга бўлиб бормоқда.\n– Яхши парвариш қилинса, бир гектар ердан 2 минг дона супурги чиқади. Бундан ташқари, поясини ўтин қилиш, барги билан мол-қўйларни боқиш мумкин. Уруғи ҳам пул. Хуллас, супурги эккан одам зарар қилмайди, – дейди тадбиркор. – Ҳозирда талабгорлар истагига кўра, супургининг ўнга яқин турини ишлаб чиқармоқдамиз.\nҚишлоқ хўжалиги, томорқачиликда ўз мактабига эга бағдодлик деҳқонлар хорижга кунда-кун ора бориб келишяпти. Савдо шартномалари тузиб, маҳсулотларини бемалол экспорт қилишмоқда. Буларнинг замирида эса юрт ободлиги, халқимиз фаровонлиги мужассам.\nХОМАШЁДАН – ТАЙЁР МАҲСУЛОТГА\n“Иттифоқ” МФЙда жойлашган “Ferghana spinning” МЧЖ Ўзбекистон-Россия қўшма корхонаси нафақат туманда, балки вилоятда ҳам ўз мавқеига эга. Корхонада газлама-мато ишлаб чиқаришни ташкил этиш бўйича инвестиция лойиҳаси салмоқли лойиҳалардан бири сифатида эътироф этилмоқда. Лойиҳа қиймати 10,5 млн. АҚШ доллари бўлса, бу маблағнинг ярми хорижий кредит маблағидир.\nКорхонанинг янги йўналиши жорий йил якунигача тўлиқ ишга туширилиши кўзланмоқда. Ускуналар асосан Хитойдан олиб келинмоқда. Бугунгача бино-иншоотларни реконструкция қилиш, жиҳоз ва ускуналарни ўрнатиш ишлари амалга оширилиб, газлама ишлаб чиқариш йўлга қўйилди.\n– Мамлакатимизда етиштирилаётган пахта хомашёси юқори сифати, пишиқлиги ҳамда замонавий тўқимачилик саноати талабларига тўла жавоб бериши билан жаҳон бозорида машҳур, – дейди корхона раҳбари Илёс Ураимов. – Президентимиз белгилаб берган устувор вазифалар пахтани қайта ишлаш, тайёр маҳсулот сифатида экспортга йўналтиришдир. Бунинг замирида жуда катта маъно, давлатимиз иқтисодиётининг гуллаб-яшнаши мужассам. Биз ҳам газлама-мато ишлаб чиқариш линиясини йўлга қўйдик. Келгусида тайёр кийимлар ишлаб чиқаришни режалаштирганмиз.\nХитой давлатининг “China texmatech” корхонасидан олиб келиб ўрнатилган ускуналар бир маромда ишлаяпти. Юқори сифатли газлама ва мато ишлаб чиқариш цехида бағдодлик ёшлар фаолият олиб боришаётгани эса қувонарли. Корхона тўлиқ ишга тушса, 600 та дои-мий ишчи ўрни яратилади.\n– Бу ерга ишга келганимга тўрт ой бўлди. Дастлаб бироз ҳаяжонланганим, қийналганим рост, – дейди ишчилардан бири Зулфия Қорабоева. – Бугун барча жараёнлар кўзимга оддий кўринади. Энг илғор технологиялар билан ишлаётган тенгқурларимни кўриб, беихтиёр фахрланиб кетаман. Тайёрлаган маҳсулотларимиз Россия шаҳарларига экспорт қилиняпти. Юртимиз ривожига оз бўлса-да, ўз ҳиссамни қўша олаётганимдан мамнунман.\nТИББИЙ ВОСИТАЛАР ЭНДИ ЎЗИМИЗДА ИШЛАБ ЧИҚАРИЛАДИ\nТуман марказидан унча узоқ бўлмаган “Ўзбекистон” кичик саноат зонасига йўл олдик. Мақсад – халқимиз хизматига шайланган, тадбиркорлик ила юртга дастёрлик қилаётган юртдошларимиз билан танишиш.\n“GNT Сare” МЧЖ қўшма корхонасида тиббий ҳимоя воситалари ва жиҳозлар ишлаб чиқариш лойиҳаси амалга оширилмоқда. Кореялик ишбилармонлар билан ҳамкорликда 2,5 млн. АҚШ долларилик (шундан 1,5 млн. доллари тўғридан-тўғри хорижий инвестиция) ишлаб чиқариш линияси жорий йил охирига тўлиқ ишга туширилади.\nМамлакатимизда фармацевтика соҳаси ривожига салмоқли ҳисса қўшишга йўналтирилган корхонада камёб воситалар – қондаги қанд миқдорини тезкор аниқлаш ускунаси (глюкометр), пульсометр, фонендоскоп, бир марталик тезкор тест жиҳозлари ва бошқа турли тиббий-гигиеник ҳимоя воситалари ишлаб чиқарилади. Дастлабки қадамлар қўйилган, бир неча турдаги дастгоҳлар олиб келиб ўрнатилган.\nҚўшимча ишлаб чиқариш йўналишларига ҳам эътибор қаратилган бўлиб, сутни ва қоғоз чиқиндиларини қайта ишлаш цехларида иш қизғин кетяпти.\n– Цехимиз асосан қаймоғи олинмаган сутни қайта ишлашга мослашган. Музқаймоқ, қатиқ, кефир, айрон, творог каби 12 хил сут маҳсулотлари ишлаб чиқарамиз. Ҳозирча ҳар куни 300-350 литр сут қайта ишланяпти. Аслида ускуналаримиз 8 тонналик қувватга эга, – дейди иш бошқарувчи Маъруфжон Ходжаев. – Маҳсулотларни ички бозорга тарқатамиз. Кўпроқ сифатига эътибор берамиз. Келгусида экспорт қилиш мақсадимиз бор.\nКорхона истиқбол режасида тўқимачилик маҳсулотлари, калава ип, тайёр маҳсулот ишлаб чиқариш ҳам бор. Бунинг учун алоҳида ёпиқ бино қуриб битказилган. “Ҳозирча бозорни ўрганиш ишлари кетяпти”, дейишди мутасаддилар. Бугунги кунда 60 дан ортиқ йигит-қизлар меҳнат қилаётган корхона тўлиқ қувват билан ишга тушса, 500 га яқин бағдодликларни доимий иш ўрни билан таъминлаш имконияти яратилади.\nСаҳифани Ҳаётжон БОЙБОБОЕВ\nPublished in Бағдод\nMore from БағдодMore posts in Бағдод »


Болалигимда дадам рўзғор ишларини енгиллатувчи, деҳқончилик ва боғдорчиликда асқотувчи буюмларни кўтариб келадиган киши эди.\nҲар сафар уйда жанжал дадам бирор буюм кўтариб келганда бўларди десам адашмайман. Уйимизда электрли кабоб пиширадиган, газсув тайёрлаб берадиган балонча, “Романтика”, “Электроника” каби аудиомагнитафонлар, турли ҳажмдаги катта-кичик нарвонлар, бензинда ёнувчи “примус”, дала ҳовли учун мўлжалланган душ, стол-стуллардан бир нечта эди.\nАна ўшалар қаторига адашмасам 1992 йили видеомагнитафон ҳам қўшилди. Аям одатдагидек, бу кераксиз нарса, шу матоҳни фалон пулга олгунча озгина пул жамғаришни ўргансангиз бўлмайдими, дея дадам билан ғижиллашиб олди.\nШундай чиройли ёз кунларининг бири эди. Жан Клод Ван Дам ўйнаган “Двойной удар”, Жеки Чан иштирокидаги бир нечта фильмлар ёзилган видео кассеталарни ҳам олиб келишган экан.\nУ пайтларда уй телефони бўларди. Дарров амакиларимни чақиришди. Улар етиб келгач, уй ичидаги телевизорни ҳовлига қаратиб, видеомагнитафонни улашди.\nКатталар сўрига, кичкиналар ерга, баъзиларимиз дала ҳовли учун мўлжалланган стулларга ўтириб, ҳаммамиз жамбулжам бўлиб “Двойной удар” фильмини кўра бошладик. Тўғриси, фильм жуда яхши ишланган экан. Аммо бир пайт йигит билан қиз кемада ёлғиз қолган пайтда….\nМен 9-синф ўқувчиси, катта қиз урра туриб уй ичига кириб кетдим, дадам йўтала-йўтала, ҳовли адоғига йўналди, бир амаким тасвирни тўхтатиш учун телевизор мурувватларини бурай бошлади. Акам ҳам ҳовлининг бу ёғидаги уйга “қочди”.\nХуллас ўша саҳна тугагунча ҳеч ким телевизор қаршисига келмади. Менку инчунун. “Эй видеоси ҳам бошидан қолсин, ундан кўра китоб ўқиганим яхши” дея яна қадрдон китобларим узра мук тушдим.\nВидеомагнитафон билан боғлиқ энг яхши хотираларимдан яна бири\n…. Биз 10-синфга кўчга\nнда мактабимизга кўзлари мовий, сап-сариқ соқоли ўзига ярашиб турган яп-янги ўқитувчи ишга келди. Ҳамма қизлар қатори мен ҳам уни “севиб қолдим”.\nФикру зикрим ўша домлани бир марта кўришда бўлиб қолди. Унинг муҳаббатига эришиш учун стол тенниси ва шахматдан, волейбол ва гандболдан мактаб жамоаси таркибида турли мусобақаларда фаол иштирок этадиган бўлиб қолдим.\nМактаб бўйича стол тенниси ва шахматни биладиган ягона қиз эдим. (Дадамнинг шопоголиклиги шарофати билан уйимизда теннис столи ва шахмат, нарда, шашка бор эди-да).\nШунинг учун туман, вилоят миқёсидаги шу икки тур бўйича мусобақаларда мен қатнашардим. Хуллас бир куни ўша домламни жуда жуда кўргим келаётганди. Ўшани ўйлаб кўчадан келаётсам дарвозамиз олдида “мовийкўз” турибди.\nХурсандлигимдан жинни бўлаёздим. Ақлли қизманку, салом бердиму, уйга ўқдек отилиб кириб кетдим. Домламиз нимага бизнинг уйга келганлигини акамдан билиб олгунимча, калламдан не хаёллар ўтмади.\n“Менинг биринчи муҳаббатим” уйимизга видеомагнитафон сўраб келган экан. Акам ҳам ўша домланинг ўқувчиси эди. Табиийки, бериб юборди. Шу тариқа “севгилим” беш-олти марта эшигимиз тагида сарғайди. Албатта, мени кўриш учун эмас…\nМана шунақа гаплар. Видеомагнитафон билан хуш-нохуш хотираларимнинг эсимда қолганлари.\ndata-title="Видеомагнитофон ва биринчи муҳаббат" data-description="Болалигимда дадам рўзғор ишларини енгиллатувчи, деҳқончилик ва боғдорчиликда асқотувчи буюмларни кўтариб келадиган киши эди. Ҳар сафар уйда жанжал дадам бирор ..." data-image="https://eltuz.com/wp-content/uploads/2016/07/rasm1703.jpg" data-url="https://eltuz.com/kundalik/196678/" data-services="facebook,odnoklassniki,twitter,telegram" data-counter="ig">\n13 апрель соат 06:00 дан бошлаб Наманган шаҳри ва Учқўрғон тумани ҳудудида транспорт ва фуқароларнинг ҳаракатланиши бутунлай тўхтатилади. Истисно ...


ВАТАНПАРВАР - Ёзги биатлон мусобақаларига старт берилди\nЁзги биатлон мусобақаларига старт берилди\nЎзбекистон мудофаасига кўмаклашувчи “Ватанпарвар” ташкилоти Наманган вилояти кенгаши тасарруфидаги Наманган шаҳар Ўқув спорт техника клуби негизида “Наврўз” умумхалқ байрамига бағишлаб “Ёзги биатлон” бўйича вилоят Биринчилиги I босқич мусобақаси ўтказилди.\nМусобақада туман Ўқув спорт техника клублари, Наманган вилоят техник ва амалий спорт турлари маркази ва Наманган шаҳар жамоасидан иборат 13 та жамоалар иштирок этишди. Ўтказилган мусобақада 132 нафар спортчилар иштирок этишиб, улардан 71 нафар ўғил болалар, 61 нафар қиз болалар ўз маҳоратларини намойиш этишди. Мусобақада иштирок этган энг ёш спортчи 2010 йил яъни 9 ёш, энг ёши катта спортчи 1993 йил яъни 26 ёш.\nМусобақанинг якуний натижалари қуйидагича аниқланди:\n/Қиз болалар ўртасида/\nI ўрин – Муйдинова Маҳлиё. Уйчи туман ЎСТК;\nII ўрин – Мухаммадалиева Махлиё. Тўрақўрғон туман ЎСТК;\nIII ўрин – Отабоева Асила. Поп туман ЎСТК.\n/Ўғил болалар ўртасида/\nI ўрин – Жамолиддинов Камолиддин. Уйчи туман ЎСТК;\nII ўрин – Қутбиддинов Аъзамжон. Тўрақўрғон туман ЎСТК;\nIII ўрин – Икромов Элбек. Поп туман ЎСТК.\n/Ўсмир қизлар ўртасида/\nI ўрин – Абдуллаева Шохсанам. Чуст туман ЎСТК;\nII ўрин – Шухратова Комила. Уйчи туман ЎСТК;\nIII ўрин – Эркинбоева Ойнура. Наманган туман ЎСТК.\nI ўрин – Ҳамидов Шерзод. Чуст туман ЎСТК;\nII ўрин – Қосимов Турсунбой. Уйчи туман ЎСТК;\nIII ўрин – Ҳабибуллаев Убайдулло. Уйчи туман ЎСТК.\nI ўрин – Икромова Ойдина. Тўрақўрғон туман ЎСТК;\nII ўрин – Қўчқарова Тамила. Наманган ВТваАСТМ;\nIII ўрин – Жўраева Адолат. Косонсой туман ЎСТК.\nI ўрин – Қурбоналиев Дониёр. Наманган ВТваАСТМ;\nII ўрин – Абдуллаев Муҳиддин. Наманган шаҳар ЎСТК;\nIII ўрин – Турғунов Исломжон. Уйчи туман ЎСТК.\nМусобақанинг якуний натижаларига кўра умумжамоа ҳисобида қуйидаги жамоалар ғолиб деб топилди:\nI ўрин Уйчи туман ЎСТК жамоаси;\nII ўрин Чуст туман ЎСТК жамоаси;\nIII ўрин Тўрақўрғон туман ЎСТК жамоаси.\nМусобақа ғолибларини тақдирлаш маросимида Ўзбекистон мудофаасига кўмаклашувчи “Ватанпарвар” ташкилоти Наманган вилояти кенгаши раиси А.Алаходжаев, “Ватанпарвар” ташкилоти Наманган вилояти кенгаши тизимидаги ташкилотларнинг ЎСТК бошлиқлари иштирок этишди. Ғолиблар “Ватанпарвар” ташкилоти Наманган вилоят кенгашининг фахрий ёрлиқ, медал ва эсдалик совғалари билан тақдирланди.


Автобусга улгуриш учун ишдан 2 дақиқа вақтли чиққан ходимларга чора кўрилди — Sof.uz\nЖАҲОН 145,322,553 123,588,353 3,084,995\nЎЗБЕКИСТОН 87,935 85,007 640\nАвтобусга улгуриш учун ишдан 2 дақиқа вақтли чиққан ходимларга чора кўрилди\n21.03 17:59 550 Жаҳон\nФунабаши шаҳри таълим бошқармасининг етти нафар ходими жазоланди, улар 2019 йилнинг май ойидан 2021 йилнинг январь ойигача автобусга улгуриш учун ишдан икки дақиқа эртароқ чиққан. Ҳолатларнинг умумий сони 316 тани ташкил қилган. Бу ҳақда Sora News'га таяниб "Zamon.uz" нашри хабар бермоқда.\nУлар соат 17:17 даги автобусга улгуриш учун иш жойидан соат 17:13 да чиқиб кетган. Иш жадвалида эса чиқиш вақти соат 17:15 да деб белгиланган. Кейинги автобус ярим соатдан кейин келгани учун ходимлар шошилгаАн.\nМаълумотларга кўра, бошқаларга ишдан эрта чиқиб кетишига ёрдам берган 59 ёшли ходим, узлуксиз таълим бўлими бошлиғининг ёрдамчиси ушбу иш бўйича жавобгарликни ўз зиммасига олди. У 137 минг иенани қайтариш учун уч ой камайтирилган иш ҳақига ишлайди, бу ходимларнинг рўйхатдан ўтмаган таътиллари учун товон пули бўлади.\nБошқа икки нафар юқори мартабали амалдорга ёзма равишда огоҳлантириш берилди. Қолган тўрт ходим қатъий огоҳлантириш олди. Японлар жазоланган ишчиларга ҳамдардлик билдирди. «Ҳар дақиқа учун пул тўлайдиган қанча компания бор? Бундай ҳолда қўшимча иш вақтининг ҳар бир дақиқаси учун ходимларга иш ҳақи тўланиши керак», — деб таъкидлади фуқаролар.\nМаълмуот учун, Япония меҳнат муҳожирларини ўзига жалб қилувчи кучли ўнта мамлакат қаторига киради.\n21.04 09:35 2018\nГулнора Каримованинг қизи Ўзбекистонга қайтди\n21.04 20:12 2008\n"Жон ака, ёрдам қилинг! “Ачавотта” ман гўё...." Мирза Азизовнинг Зангиотадаги шифохонадан ёзган сўнгги мактуби эълон қилинди\nКеча, 22:38 1892\n21.04 17:38 1412\n20.04 08:51 1227\nКеча, 22:38 1892 Ўзбекистон\nТошкентда ички ишлар органлари ходимларининг формасида “макулатура” тўплаб юрган аёл ва эркак қамалди\nКеча, 21:27 195 Ўзбекистон\nКеча, 19:45 687 Ўзбекистон\n«Вазият шундай давом этса, ҳокимларни ўзим ишдан оламан». Президент айрим вилоят ҳокимларини танқид қилди\nКеча, 19:34 967 Жамият\nБухоро вилояти ҳокимлиги қонунчиликка зид равишда йиғилиш ўтказди\nКеча, 11:21 739 Ўзбекистон\nКеча, 11:18 204 Таҳлил


ПОКЛИК – COVID-2019 ГА ҚАРШИ — KUKALDOSH.UZ\nВирус кўзга кўринмас даражада майда организм ҳисоблансада, у борлиқнинг бир бўлаги сифатида мавжуд. Тирик ҳужайраларда кўпаяди, ўсимлик, ҳайвон ва одамларда юқумли касаллик қўзғатади.\nВируснинг манбаи аксар ҳолларда нопоклик ҳисобланади. Ҳар ҳолда мутахассилар шу кунларда нопокликдан сақланиш, бадан ва усти-бошни тоза тутишни вирусдан сақланишнинг энг яхши йўли сифатида уқдирмоқдалар.\nИслом дини таълимотида нопоклик иллат, унга муносабат, ҳатто имонга дахлдор тушунча ҳисобланади. “Поклик кишини имонга чақиради. Имон эса, ўз эгаси билан жаннатда биргадир”, дейдилар, Жанобимиз соллаллоҳу алайҳи ва саллам. Англаймизки, нопоклик билан имонга ҳам, алалоқибат жаннатга ҳам эришиб бўлмайди.\nАллоҳга шукрки, поклик бизнинг жамиятимизда азалдан қадрият сифатида шаклланган. Инсонларнинг ўзаро мулоқот ва муомалотларида, уламоларимиз суҳбатларида, адабий ва диний наршларимизда покликка даъват қилувчи маълумотлардан баҳрамандмиз.\nШундай бўлсада, айни кунларда кенг тарқалиб бораётган COVID-2019 – каронавирус пандемиясига қарши курашда покликнинг аҳамиятини англаган ҳолда мукаммал покликка эришиш учун сақланишимиз лозим бўлган нопоклик ҳақида маълумот беришга ўзимизни бучли ҳисобладик.\nШундай қилиб, нопоклик тушунчасининг моҳиятини кўриб чиқамиз.\nНопоклик икки тур бўлади:\nМаънавий нопоклик – қалб, кўнгил нопоклиги. Шаккоклик ва гуноҳ сабабидан инсон руҳиятига етадиган нопоклик. Манбаи – Шайтон васвасаси, фикрибузуқлик. Бундай ҳолда кўнгил ойнаси кирланади. Қалб эзгуликни ҳис қилмай қўяди. Имонга путур етади. Ўз новбатида имон эзгуликка амр қилмай қўяди. Инсон ўз мавжудлигининг моҳиятини англамайди. Якунида инсонлик қиёфаси йўқолади. Тамом. Инсон бутунлай нопок бўлиб қолади, Ўзи асрасин!.\nМаънавий нопокликдан қутулиш йўли тавбадир. Тавба бу Аллоҳ таолага қайтиш, инсон ўз фитратида мавжуд бўлган тўғри йўлга чиқиб олишидир. Бу йўлнинг кириш жойи имон – “ла илаҳа иллаллоҳ” калимасидир.\nҲиссий (ҳис этиладиган, кўринадиган) нопоклик. Нопокликнинг бу тури маънавий нопокликнинг натижасида юзага келади. Манбаси – шариат томонидан нажосат сифатида баҳоланадиган қон, йиринг, сийдик, ахлат, каби инсон танаси, кийими, макони (турар ва юрар жойи) ҳамда таомини нопок қилувчи нажосат ва истемолга яроқсиз нарсалар. Нажосатни аввало юқтирмаслик талаб этилади. У сув ёрдамида маълум шартлар асосида тозаланади. Нажосатдан холос бўлишнинг бошқа йўллари мавжуд (Нажосат ва уни кеткизиш масаласига мавзуимиз тақозосига кўра батафсил тўхталмаймиз. Қўшимча маълумот учун фиқҳий манбаларга қаранг!).\nВирус, вируснинг янги авлоди COVID-2019 деб номланаётган каронавируснинг келиб чиқиши (манбаси) борасида илгари сурилган бир қанча тахминларни таҳлил қиладиган бўлсак, унинг туб асосида нопоклик ётганини кўрамиз. Жумладан,\n— вирус махсус лобараторияда ишлаб чиқилиб, ғаразли мақсадда тарқатилган бўлса (интернет ОАВда бундай хабарлар учраб турибди), бундай жирканч ишга маънавий нопок одам қўл уради, дея оламиз.\n— озиқ-овқат маҳсулоти ёки маҳсулот бозорининг белгиланган санитар талабларга жавоб бермаслиги бу вируснинг юқишига сабаб бўлган бўлса, у ҳолда буни ўтириш-туриш, ейиш-ичишда поклик қоидаларига амал қилмасликнинг оқибати сифатида баҳолашимиз мумкин, валлоҳу аълам.\nНима бўлганда ҳам бу нопоклик урчиди. Қисқа давр ичида ер шаридаги деярли барча давлатларга етиб борди. Бугунгача бир миллиондан кўпроқ одамга юқди. Улар орсидан 55 000 га яқин инсонни ҳаётдан олиб кетди. Ачинарлиси, касал юқтирган, ундан азият чеккан ва вафот этганлар бир маънавий ёки амалий нопокликнинг касрига қолмоқда. Нокаснинг касри бегуноҳга урмоқда.\nКелтирилган маълумотлар бу нопок вирус тарқалган бир пайтда уни юқтирмаслик, шу билан бирга бу нопокликни бегуноҳ одамлар орасига тарқалишига сабаб бўлмаслик, бахт қўрғонимиз – уйларимизга киритмасликка ҳаракат қилишимиз учун етарли деб ўйлаймиз.\nЗеро, бу борада Аллоҳ таоло “Ўзингизни ҳалокатга дучор қилманг…” (Бақара сураси, 195-оят) деб марҳамат қилган бўлса, Пайғамбаримиз (с.а.в) ҳам касалликни юқтиришдан сақланиш зарурлигини таъкидлаб “Агар бир жойда вабо тарқалганини эшитсангиз, у ерга борманглар. Агар ўзингиз турган жойга вабо келса, у ердан қочиб чиқиб кетманглар!”, .деганлар!\nШундай экан, маънан ва жисмонан пок бўлайлик! Карантин қоидаларига амал қилайлик! Уйда қолиб, Аллоҳ берган вақтга нисбатан уни сарфлаш борасида жавобгарлигимизни ҳис қилган ҳолда ёндашайлик.\nПарвардигор ер юзи аҳолисини, шу жумладан ватандошларимиз COVID-2019 аталмиш нопок балодан асрасин!\nАсровчи Аллоҳдир. Дард ҳам даво ҳам Унингдир. Ўзи Кифоядир, Ҳомийдир, Подшоҳдир, Нусрат берувчидир.\nМ.Насриев, “Кўкалдош” ислом билим юрти мудири


Samsung Electronics ва LG Electronics компаниялари Жанубий Кореяда ўзларининг Galaxy Note 8 ва V30 илғор телефонларининг савдосини бошлади. Икки компаниянинг маълум қилишича, янги моделлар республикада ҳам хорижда ҳам савдолар бўйича рекордлар ўрнатиши кутилмоқда.\nSamsung ҳисоб-китобларига кўра, биргина буюртмалар орқали шу пайтга қадар 400 минг дона Galaxy Note 8 сотилган. Бу аввалги Galaxy Note 7 моделига берилган буюртмалардан 20 минг донага кўп демакдир.\nЯнги смартфон дисплейи ромсиз бўлиб, диагонали 6,3 дюйм. Бундан ташқари оптик барқарорлаштирувчи 2 та камера, телефон қалами – стилусига эга.\nLG V30 телефонига буюртмалар ҳам аввалгиларига қараганда кўпроқ бўлгани таъкидланмоқда. Компания шу йил бошида тақдим этилган G6 смартфонига қараганда буюртмалар кўпроқ тушаётганини қайд этганига қарамай, аниқ рақамларни келтирмаган. V30 – LG компаниясининг бир вақтнинг ўзида ҳам OLED-дисплей ва иккита камера билан жиҳозланган илк телефони ҳисобланади. Камера объективларидан бирининг диафрагмаси F/1,6 дан кўп бўлган миқдорда очилади. Бу ҳар қандай рақобатчи смартфонлар кўрсаткичидан яхши ҳисобланади.\nИшлаб чиқарувчига кўра, LG V30 мобил фото ва видео ҳаваскарлор учун энг муносиб телефондир.\nLG Electronics V30 телефонига катта умид боғламоқда. Компаниянинг ишонч билдиришича, янги илғор телефон мобил бўлинмадаги вазиятни яхшилаш имконини беради. Бу бўлинма қаторасига 9 чорак зарар кўрмоқда.\nSamsung LG Galaxy Note 8 V30


Наманганда салкам 200 килоли қўчқорлар боқилмоқда (фото) » Ўзбекистон янгиликлари – Zamin.uz\nНаманганда салкам 200 килоли қўчқорлар боқилмоқда (фото)\n06 июль 2019, 14:31\nФото: Жўрабек Камалов\nИнтернет нашрларда Қозоғистонда ўтказилган зотдор қўйлар халқаро кўргазмасида оғирлиги 188 кило, бўйнигача баландлиги 1 метр бўлган Гулливер лақабли қўй ғолиб деб топилиб, Марказий Осиёдаги энг йирик қўчқор сифатида тан олингани ҳақида хабарлар тарқалганди.\nНаманган шаҳрининг Гўзал даҳаси, «Меҳнатобод» маҳалласида истиқомат қилувчи Латифжон Мирзабоев «Дарё» мухбири Азизбек Абдувалиев билан боғланиб, уйида боқаётган қўйлари қирғизистонлик рекордчидан кам эмаслигини билдирди.\nЛатифжон акани йўқлаб, уйларига ўтдик. Қўраларида 20 га яқин зотдор қўй боқилаётган экан. Улардан чамалаб энг йирик тўрттасини танлаб олдик. Тарози ва метр ўлчагич келтирилди. Қўйлардан бири 178, кейингиси 169, учинчиси 156 кило чиқди.\nТарозига Барон лақабли қўчқорни чиқарганимизда 192 килограмм тош босди. Узунлиги 1 метр 40 сантиметр, бўйнигача баландлиги эса 1,12 метрни ташкил этди. Латифжон ака қирғиз Ҳисор зотли бу жонивор кузда 3 ёшга тўлиши, ҳали яна вазн олишини айтди.\n— Бу қўйларим орасида рекордчиси эмас. 2016 йилда сотилган шундай Ҳисор зотли қўйим 242 кило чиққан, бўйи 1,30 метр эди. 2018 йилда сотилган голланд зотли буқамиз эса Ўзбекистонда рекорд қўйди-ёв. Оғирлиги 1 тонна 860 кило бўлган, бўйи 1,90 эди, — дейди Латифжон ака.\nЛатифжон акадан бундай зотдор чорвани парваришлаш сирларини сўрадик.\n— Аввало чорвага меҳр керак. Раҳматли отамиз «Уйингда молинг бўлмаса ҳам, қозиқда арқонинг бўлсин» дердилар. Қолаверса, емишига эътибор берамиз. Асло пўчоқ берилмайди, фақат тоза беда, макка ейди. Мунтазам ветшифокор кўригидан ўтказилади, ҳар ҳафта чўмилтирилади, ҳар ойда жуни олинади. Қўрани кўринг, ҳатто вентиляторгача бор, — дейди Латифжон Мирзабоев.\nЛатифжон ака билан хайрлашиб, бундай қўчқорларни халқаро танлов ва кўргазмаларда юбориб, Ўзбекистонда, хусусан, Наманганда шундай зотли жониворлар парваришланаётганини билдириб туриш фойдадан холи эмаслиги ҳақида фикрлашдик.\nХуллас, Марказий Осиёда энг йирик қўчқор номига Қозоғистондан ғолиб бўлиб қайтган Гулливeр эмас, Наманганда парваришланаётган Барон даъвогар кўринади.\nЯнгиликлар » Жамият » Наманганда салкам 200 килоли қўчқорлар боқилмоқда (фото)\n14:33 Дунёдаги энг баланд чархпалак 2020 йилда фойдаланишга топширилади\n23:26 Янги йил арчалари рейтингида Тошкент арчаси 4-ўринни эгаллади\n07:57 Тошкентдаги «Ҳумо» муз саройи тез орада фойдаланишга топширилади (фото)\n16:03 Чимкентдаги тўйга 179 минг долларлик 4,2 метр келувчи торт тайёрланди (фото, видео)


WhoScored: "Верона" - "Женоа" ўйини учун Шомуродовга нечи балл қўйилди? / Olamsport.com\nWhoScored: "Верона" - "Женоа" ўйини учун Шомуродовга нечи балл қўйилди?\nТеглар : Элдор ШомуродовЖеноа\nХабарингиз бор, кеча Италия А Серияси 4-тур доирасидаги "Верона" - "Женоа" ўйини бўлиб ўтди.\nФутболдаги статистика билан шуғулланувчи таниқли WhoScored портали "Верона" - "Женоа" ўйини учун футболчиларга баҳо берди. Шомуродов эса асосий таркибда майдонга тушган футболчилар ичида пастроқ баҳо олди (6,3), аммо қолган ўйинчилар билан баллар бир-бирига яқин.


Зилзила чоғида Тошкент аэропортига иккита самолётнинг қўниши кечиктирилди » Ўзбекистон янгиликлари – Zamin.uz\nЗилзила чоғида Тошкент аэропортига иккита самолётнинг қўниши кечиктирилди\n14 март 2019, 09:00\n13 мартдан 14 мартга ўтар кечаси соат 02:33 да Тошкентда тўсатдан, кучли ва тез рўй берган 4 баллик зилзила чоғида Ислом Каримов номидаги Тошкент халқаро аэропортига иккита самолёт қўнишга келаётган эди.\nУларнинг биринчиси — FZ1941 рейс билан Дубай – Тошкент йўналиши бўйича учаётган “Fly Dubai” авиакомпаниясининг Boeing 737-8KN самолёти бўлса, иккинчиси “Uzbekistan airways” миллий авиакомпаниясининг HY514 рейс билан Сеул – Тошкент йўналиши бўйича учаётган Boeing 787-8 Dreamliner самолёти эди.\n“Новости ташкентского неба” авиаспоттерлар каналининг ёзишича, Тошкент халқаро аэропортининг Ҳаво ҳаракатларини бошқариш диспетчерлари томонидан ҳар икки самолёт зилзиладан сўнг кутиш зонасига айланиб туриш учун йўналтирилган. Бу чора Тошкент халқаро аэропортининг учиш-қўниш йўлагига кучли зилзила натижасида самолётларнинг хавфсиз қўниш имконига тўсқинлик қилувчи талафот етмаганига ишонч ҳосил қилиш учун қўлланилган.\nТошкент яқинидаги осмонда бир неча дақиқа чарх уриб тургач, ҳар икки ҳаво кемаси эсон-омон Тошкент аэропортига қўнган.\nЭслатиб ўтамиз, якшанба куни Эфиопияда юз берган авиаҳалокатдан сўнг жаҳоннинг кўплаб авиакомпаниялари Boeing 737 MAX 8 самолётларидан фойдаланишни вақтинча чеклашди. Жумладан, Ўзбекистонга худди шу типдаги самолётларда 11 март куни қатновларни бошлаган БАА лоукостери “Fly Dubay” ҳам мазкур самолётлардан фойдаланишни вақтинча чеклади.\nЯнгиликлар » Ўзбекистон » Зилзила чоғида Тошкент аэропортига иккита самолётнинг қўниши кечиктирилди\n00:12 «Toshkent city»да 90 метр баландликдан туриб кран бошқараётган қизни биласизми ? (видео)\n20:56 Тошкент шаҳар ҳокимининг жаҳли чиқди! (видео)\n19:31 Тошкент аэропортида автобус самолёт билан тўқнашиб кетди


Ўзбекистонга "Осиё йўлбарси" деган ном берилди - zarnews.uz\nЎзбекистонга "Осиё йўлбарси" деган ном берилди\n"Осиё йўлбарслари" ҳодисасининг учинчи тўлқинининг вақти келди, унинг локомотивини аллақачон ишонч билан Марказий Осиё вакили - Ўзбекистон деб аташ мумкин, деб ҳисоблайди "Совкомбанк".\n"Осиё йўлбарси"нинг биринчи тўлқини - Жанубий Корея, Сингапур, Тайван ва Гонконгда - 1960 йилдан 1990 йилларга қадар энг яхши вақтларини ўтказди, уларнинг тез ўсиши 1998 йилги Осиё инқирозидан кейин барқарорлашди.\nИккинчи тўлқин "йўлбарс"лари - Индонезия, Малайзия, Вьетнам ва Таиланд - 1990 йилларнинг охирларида модернизацияни бошладилар ва ҳозирги вақтда улар "катта" осиёлик ўртоқларнинг технологик занжирларида тўлиқ иштирок этиб, иқтисодиётига тузилиш жиҳатидан яқинлашмоқда.\nЭнди учинчи тўлқин вақти келди, унинг локомотивини ишонч билан Марказий Осиё вакили - Ўзбекистон деб аташ мумкин.\nНима учун Ўзбекистон Жануби-Шарқий Осиёдан эстафетани олиб, навбатдаги "йўлбарс"га айланишига амин бўлишимиз керак?\nБарча "йўлбарслар"ни битта муҳим нарса - чет эл капиталининг кириб келиши ва инсон салоҳияти сифатининг яхшиланиши бирлаштирди. Айниқса, сўнгги бир неча йил ичидаги айнан шу омиллар бугунги кунда Ўзбекистонга хос.\nИнсон салоҳияти нуқтаи назаридан шуни таъкидлаш жоизки, Марказий Осиёдаги нефть бўлмаган мамлакатлар орасида Ўзбекистон энг юқори меҳнат унумдорлиги (киши бошига 1700 AҚШ доллари)га эга. Ушбу кўрсаткич бўйича ўзбеклар, ҳатто иқтисодиёти беш баравар катта бўлган Покистонни ҳам ортда қолдиришди.\nЮқори меҳнат унумдорлиги нафақат сотиб олинган технологиялар ва хорижий ускуналар натижаси, балки инсон маҳсулдорлигини ривожлантиришнинг асосий омили таълимдир. Совет Иттифоқи давридан бери Ўзбекистонда кучли ўрта мактаб барпо этилди, шунингдек, давлат янада ривожланиб, бошқа нарсалар қатори олий таълим муассасаларини ҳам ривожлантирмоқда.\nУмуман олганда, Ўзбекистон йилига ЯИМнинг 5-6 фоизини таълимга сарфлайди - бу нафақат МДҲда, балки бутун дунёда энг юқори кўрсаткичлардан биридир, масалан, AҚШда ҳам таълимга шунча сарфланади.\n2016 йилдан буён амалга оширилаётган бозор ислоҳотлари туфайли хорижий инвестицияларни фаоллаштириш мумкин бўлди. Хусусан, валюта бозорини либераллаштириш, давлат корхоналарини кенг миқёсда хусусийлаштириш, айрим ички нархларни режали равишда либераллаштириш, замонавий пул-кредит сиёсати - буларнинг барчаси Ўзбекистонга ҳар йили тобора кўпроқ сармоя киритишга тайёр бўлган хорижий инвесторлар томонидан ниҳоятда ижобий қабул қилинмоқда.\nИшга туширилган иқтисодий трансформация натижасида Ўзбекистон иқтисодиёти саноат-технология мамлакатининг ўзига хос хусусиятларига эга бўлади. Ўзбекистон ҳозирда саноат ишлаб чиқаришининг нисбатан юқори улуши (28 фоиз) ва ялпи ички маҳсулотда хизматлар (30 фоиз)га эга, бироқ бу узоқ йўлнинг бошланиши. Мамлакатда замонавий фабрикалар очилмоқда, ускуналар импорт қилинмоқда, бу эртами-кечми экспорт маҳсулотлари ва уй-рўзғор буюмлари ишлаб чиқариш ҳажмининг сезиларли ўсишига олиб келади.\nЎзбекистон иқтисодиётининг реал ўсиш суръатлари кўп йиллар давомида 5 фоиздан ошди ва бу оддий ҳолатдан йироқ. Ўтган йили Ўзбекистон ва Тожикистон коронавирус пандемиясига қарамай, ялпи ички маҳсулотнинг ижобий ўсишини кўрсатган ягона МДҲ давлати бўлди.\nЎзбекистоннинг иқтисодий ютуққа эришишига тўсқинлик қиладиган омиллар борми, деган савол туғилиши табиий. Aгар биз олдиндан айтиб бўлмайдиган ҳолатларни эпидемиялар ёки глобал инқирозларни ҳисобга олмасак, катта йўқотиш йўқ. Ўзбекистон ресурслар ва инсон капиталига бой мамлакат, республика нисбатан кичик ташқи қарзга эга ва ислоҳотларни давом эттиришга қаратилган замонавий илғор ҳукуматга эга. "Йўлбарс"ни мунтазам равишда секинлаштирадиган ёки тўхтатиши мумкин бўлган ҳеч қандай омиллар йўқ.\nТеглар: Ўзбекистон Осиё йўлбарси\nЎзбек-қозоқ чегарасини кесиб ўтиш учун қалбаки ҳужжатларни сотган ҳамшира қўлга тушди\nЎзбекистон ТИВ Озарбайжон-Арманистон чегарасида юзага келган келишмовчиликка муносабат билдирди\nҲозирги вазиятда Ўзбекистонда эпидемия ҳолати эълон қилиниши керакми?\nБугундан бошлаб Ўзбекистонга олтита мамлакат фуқароларининг кириши чекланди\nТуризм Ҳиндистон Обод маҳалла ўзбек тили иш ҳақи Қўшработ Марказий банк гиёҳвандлик ишсизлик фирибгарлик Россия ҳайвонлар


«Ўзбекистон ҳаво йўллари» учинчи Boeing-787ни қабул қилди | Ўзбекистон ва жахон янгиликлари\n«Ўзбекистон ҳаво йўллари» учинчи Boeing-787ни қабул қилди\nТехнология 18 май 15:51 621\n«Ўзбекистон ҳаво йўллари» Миллий авиакомпаниясининг авиапарки навбатдаги янги авлод самолёти – Boeing-787 Дреамлинер билан тўлдирилди.\nҲаво лайнерини Ўзбекистонга Миллий авиакомпания экипажи: МАК Учув-услубий бўлими бош учувчи-йўриқчиси Иосиф Зак, Boeing-787 Учувчилар отряди комадир ўринбосари Шаҳзод Икромов ҳамда иккинчи учувчи Олимжон Узоқов олиб келишди.\nАвиакомпаниянинг ушбу русумдаги учинчи авиалайнери МАК авиапаркида мавжуд бўлган аввалги иккита Boeing 787-8 Дреамлинердан йўловчи ўриндиқларининг сони ошиғлиги ва экипаж дам олиши учун алоҳида бўлинма ташкил этилганлиги билан фарқланади.\nУшбу самолётда ҳам авиакомпаниянинг бошқа Boeing-787 Дреамлинер ҳаво кемаларидаги каби ёнилғи тежаш самарадорлигини ошириш, шовқин даражасини пасайтириш ва атмосферага CО2 ажраб чиқишини камайтириш имконини берувчи ГE Авиатион компаниясининг ГEнх-1Б двигателлари ўрнатилган.\nИкки классли компоновкада ишланган самолётнинг кенг саҳни 270 ўриндиққа (бизнес класси – 24, иқтисодиёт класси – 246) эга. Лайнернинг қулай ва кенг ўриндиқлар, янгича ёритиш ва шовқин ўтказмайдиган тизимлар, пол қопламалари ҳамда алоҳида ҳар бир йўловчи учун мўлжалланган индивидуал кўнгилочар дастурли мониторлар билан жиҳозланганлиги «Ўзбекистон ҳаво йўллари» йўловчиларига парвозларини юқори даражадаги қулайликда, мароқли ўтказишларига имкон яратади.\nBoeing 787 Дреамлинер – янги авлод самолётлари билан тўлдирилишда давом этаётган МАК флотининг муҳим элементи ҳисобланади. Истиқболдаги режаларга кўра, Миллий авиакомпаниямиз парки 2020-йилга қадар ушбу русумдаги олтита самолётга эга бўлади.\nМиллий авиакомпания мутахассисларининг юқори тайёрлик даражаси туфайли эксплуатация жараёнида Boeing 787 Дреамлинер самолётларини 100 фоизлик ишончлилиги таъминланди. Бугунги кунда авиакомпаниянинг учув ва техник таркиби учинчи самолётни ишга туширишга ҳам тўлиқ тайёр.\nЯнги Дреамлинер авиакомпаниянинг парвозлар жадвалига киритилган бўлиб, узоқ масофалардаги қатновларда эксплуатация қилиниши кутилмоқда.\nТаъкидлаш жоизки, «Ўзбекистон ҳаво йўллари» Миллий авиакомпанияси Марказий Осиёда Boeing 787 Дреамлинер самолётларига буюртма берган биринчи буюртмачидир. Авиакомпания Дреамлинерларнинг тижорат эксплуатациясини 2016-йилда бошлаган. 2017-йилнинг 27-июлида эса, Ўзбекистон Миллий авиаташувчиси тарихда биринчи марта ушбу русумдаги самолётда Тошкентдан Ню-Ёркка илк узлуксиз парвозини амалга оширди.\nБугунги кунда Ўзбекистоннинг замонавий ва қулай авиалайнерлари Европа ва Осиёнинг 40 дан ортиқ шаҳарларига парвоз қилмоқда ҳамда Аляскадан тортиб Янги Зеландиягача чартер қатновларини бажармоқда. Авиакомпания авиапарки замонавий Boeing 757, 767, 787 Дреамлинер ва Аирбус 320 ҳаво кемаларидан иборат.


«Расм ва видеолари интернетда юрибди» – Одоб-ахлоқ қоидаларини бузган судьялар ишдан бўшатилгани маълум қилинди\nСудьялар олий кенгаши раиси Холмўмин Ёдгоров Тошкент вилояти судларининг судьялари билан ўтказилган йиғилишда ҳудуддаги айрим судьялар лавозимидан четлатилгани ҳақида маълум қилди.\nУнинг айтишича, масъулиятсизлик ва одоб-ахлоқ қоидаларини бузгани учун сўнгги бир ойда вилоятдаги тўрт нафар судья – Олмалиқ шаҳар суди раиси, Бекобод ва Юқори Чирчиқ туман судлари судьялари ҳамда Тошкент вилоят маъмурий суди судьяси ўз лавозимидан четлатилган.\n«Яхши судьялар эди, билимли эди, судья бўлиб ишлашга лаёқати бор эди. Лекин фаолиятида йўл қўйган камчилик бўйича уни судья қилиб ишлатиб бўлмайди. Бу Кенгашнинг хулосаси, менинг хулосам эмас.\nБошқа касб эгалари фақат иш жойида маълум чекловлар ва тартиб-қоидага риоя қилиши керак. Судья эса кўчани қўйинг, уйида ҳам нималардир мумкин, нималардир мумкинмас», дейди Холмўмин Ёдгоров.\nКенгаш раиси ишдан бўшатилган бир судья мисолида йўл қўйилган хато ва камчиликларни сўзлаб берди.\n«Бир судьямизни мақтаб, икки марта менга олиб киришди. “Мактабга ўқитувчи қилиб олайлик, бу жуда зўр” деб. Мен ҳайрон қоляпман, бу ўзи 3 йилгина ишлаган бўлса, бошқа кўп йил ишлаган судьялар бор, нима қилиб зўр бўлиб қолди бу, деб.\nОрадан ҳеч қанча вақт ўтмасдан, 4-5 кун ичида аёли келиб ўтирибди. “Икки фарзанд билан мени ташлаб кетди, на ёрдам беради, на ҳолинг қандай деб сўрайди. Болаларим билан касал бўлиб қолдик. Номига сўраб қўйгани йўқ. Судья шундай бўлиши мумкинми?” деб менга савол берди.\nСой бўйида яримяланғоч бир қиз билан расмга тушибди. Youtube’да юрибди ўша расм-видеолар.\nСуриштирдик. Ўша кейинги етаклаб юргани 4 марта турмушга чиқиб-ажрашган аёл экан. Шунга иккита гулдай вояга етиб қолган фарзанд билан аёлини алмаштирибди.\nФаолиятини ўргансак, умуман тоқат қилиб бўлмайдиган. Кейин нима қилдик – жавобини бериб юбордик бошқа жойдан иш изла деб», дея кенгаш раисининг сўзларини келтирмоқда Kun.uz мухбири.


Сречко Катанец: «Бу — ҳозирча энг яхши ўйинимиз»\nЎзбекистон миллий жамоаси бош мураббийи Сречко Катанец Осиё Кубоги-2023 саралашидан ўрин олган Таиландга (2:0) қарши ўйиндан кейин ўз фикрлари билан ўртоқлашди.\n«Футболчиларга раҳмат. Сифатли баҳс бўлди. Бу — ҳозирча энг яхши ўйинимиз.\nМашарипов захирага олинганида хафа бўлгани — табиий ҳол. Ўзим футбол ўйнаганимда ҳам шундай бўлган. Футболчилар доим кўпроқ ўйнашни хоҳлашади, бундай истак бўлгани яхши. Лекин мен мураббийман ва бошқаларни ҳам синаб кўришим керак.\nКлублар миллий жамоага ўйинчи етиштириб бериши кераклиги? Бу борада нимадир дея олмайман. Барча мураббийларни ҳурмат қиламан, аммо клублар ишига аралаша олмайман.\nИкки ҳужумчи тактикаси? Рақибдан келиб чиқиб ўйнаймиз. Кеча хаёлимда бошқа таркибни ўйлагандим. Ҳатто ўйин бошида ҳам марказда рақиб аъзолари кўплигини кўриб, ўйланиб қолдим.\nКузда йиғинлар бўлади ва кучли жамоалар билан ўртоқлик баҳслари ўтказамиз», — дея Катанецнинг сўзларини келтиради Tribuna.uz мухбири.\nМаълумот ўрнида, Ўзбекистон (9) 1-ўринни эгаллаган ҳолда, Таиланд (6) энг яхши 2-ўрин эгалари қаторида Осиё Кубогига йўл олди.


Якшанба, 28 Ноябрь 2021\nЎзбекистон Республикаси Президенти Ислом Каримов 29 июль куни Оқсаройда «Isuzu Motors Ltd.» компанияси раиси Сусуми Хосоини қабул қилди.\nДавлатимиз раҳбари Ўзбекистон билан Япония ўртасида турли соҳаларда самарали ҳамкорлик йўлга қўйилганини таъкидлади. Япониянинг юқори технологияли етакчи компаниялари билан ўзаро манфаатли шериклик муносабатлари изчил кенгайиб бормоқда.\nТошкентда «Ўзавтосаноат» акциядорлик компанияси ва «Isuzu Motors Ltd.» ўртасида Япониянинг ушбу компанияси «СамАвто» масъулияти чекланган жамияти таъсисчилари таркибига кириши тўғрисида битим имзоланди.\nМазкур битим «Ўзавтосаноат» ва «Isuzu Motors Ltd.» компаниялари ўртасидаги узоқ муддатли ҳамкорликнинг мантиқий давомидир.\nТомонлар «СамАвто» масъулияти чекланган жамиятини ривожлантириш стратегиясини амалга ошириш, ишлаб чиқарилаётган машиналар турини янгилаш ва кўпайтириш, маҳаллийлаштириш кўламини кенгайтириш, Япониянинг илғор ишлаб чиқариш технологияларини янада кенг жорий этишга келишиб олди.\n«Ўзавтосаноат» ва «Isuzu Motors Ltd.» ўртасидаги ҳамкорлик 2007 йилда йўлга қўйилган. Япониянинг мазкур компанияси ўша йили «СамАвто» масъулияти чекланган жамиятининг технологик шериги сифатида мамлакатимизда ишлаб чиқарилаётган автобуслар, ўрта оғирликдаги юк машиналари ва бошқа техникалар учун шасси ва двигателлар етказиб беришни бошлади. Ўтган вақт давомида «Isuzu Motors Ltd.» агрегатлари базасида 10,2 минг автобус ва 11,5 минг юк машиналари, жумладан, 2014 йилда 1,2 минг автобус ва 2,6 минг юк машинаси ишлаб чиқарилди. Табиий газда ишлайдиган юк машиналарининг янги моделларини ишлаб чиқариш ўзлаштирилгани ҳамкорликни ривожлантиришнинг муҳим босқичини ташкил этди.\nУчрашувда икки томонлама ҳамкорликни янада ривожлантириш истиқболлари ва ўзаро манфаатли бошқа масалалар муҳокама этилди.\nСарвар ЎРМОНОВ олган сурат.\nМазкур рукндаги бошқа мақолалар: « Оқсаройда қабул\tЎзбекистон Республикаси Президенти Ислом Каримов Жаноби Олийларига »


Фарғонада яна бир бола - 2 ёшлик гўдак бедарак йўқолди\n22 март 2019, Тошкент вақти: 23:08\n2 ёшли Муҳаммадсодиқ 7 март кечқурунги 6 атрофида уйи эшигининг тагида йўқолиб қолган.\nФарғона вилоятининг Қувасой шаҳри милицияси 7 март куни бедарак йўқолан 2 ёшли Муҳаммадсодиқ Нўмонжоновни қидирмоқда. Қувасой Ички ишлар бўлими йўқолган болани кўрган-билганлардан маълумот беришни сўрамоқда, бундай маълумот учун суюнчи пули ҳам ваъда қилмоқда. Муҳаммадсодиқнинг қариндошларидан бири Озодликка бола 7 март кечки соат 6 лар атрофида ҳовлиси олдидан йўқолиб қолганини айтади.\nБоласи йўқолган Улуғбек Нўмонжоновнинг қўшниларидан бири Озодлик билан суҳбатда, 7 март куни кечқурун боланинг онаси катта фарзандлари билан балиқ егани ресторанга отланар экан¸ яшар Муҳаммадсодиқни дарвоза олдида қўйиб, кийингани кетганини айтади:\n- 15 минутда сўнг чиқиб қараса бола йўқ. Ҳозир бир сутка бўлаяпти боладан дарак йўқ. Болани милиция билан бирга тинимсиз қидиришaяпти. Қувасой шаҳри, қўшни туманлардаги гавжум жойлар, ҳатто ёнимиздаги касалхона ва ўликхоналаргача излашди, бироқ боланинг дараги чиқмаяпти, - дейди исми сир қолишини истаган қўшнилардан бири.\nҚувасой Ички ишлар бўлими ходимлардан бири Озодликка йўқолган боланинг уйидан 50 километр радиусдаги ҳар бир квадрат метр жой текширилаëтганини билдирди:\n- Уйининг олдидан ариқча оқиб ўтади. Шу ариқни ҳам текширдик бола йўқ. Қидирув давом этаяпти. Қўшни туманлар милицияси ҳам жалб этилган, - деди ўзини таништирмаган ИИБ ходими.\n2 ёшли Муҳаммадсодиқ Нўмонжоновнинг 2017 йил декабр ойида тушган сурати.\nФарғонада ўтган ой 5 яшар қизчанинг ўлик ҳолда топилгани ҳақидаги хабарлардан вилоят аҳолиси жунбушга тушган эди.\nОлтириқ туманидаги бу воқеа вилоятда бола ўғрилари пайдо бўлгани ҳақидаги гап-сўзлар урчишига сабаб бўлган.\nҚувасойда 2 ёшли боланинг йўқолиб қолиши бу фаразларни яна ҳам кучайтирди¸ дейди Озодлик гаплашган қувасойлик аëл:\n- Қизчанинг онаси Замира опа ҳам боласини ўғрилар олиб кетган, деган гумонда. 2 ёшлик бола узоққа юролмайдику - дейди Муҳаммадсодиқ оиласига яқин аëл.\nҚувасой шаҳар Ички ишлар бўлими расмийси Муҳаммадсодиқнинг йўқолиши Қувасойда бола йўқолиши билан боғлиқ ягона ҳолат эканини айтиб¸ ортиқча ваҳималарга ҳожат йўқлигини таъкидлади:\n- Бола йўқолиб қолган. Ўғирланган дейишга ҳозирча қўлимизда асос йўқ. Болани қидираяпмиз, кўрган-билганлар 373-12-02 телефонига қўнғироқ қилиб, бизга маълум қилишларини сўраймиз, - деди ИИБ ходими.\nБолаларнинг йўқолиб қолгани ҳақидаги хабарлар¸ айни пайтда Фарғонада кўплаб ота-оналарни ҳушёр торттирган.\nНомаълум эркакнинг қизчани олиб кетаётгани кузатув камерасига тушиб қолган.\nФевраль ойида Фарғона вилоятининг Олтиариқ туманида 5 яшар Кибриёхон исмли қизча ўғирланган, кейинчалик унинг жонсиз жасади у борадиган боғчадан 8 километр наридаги Оқбўйра қишлоғидан топилган эди.\nҲозиргача бу воқеа юзасидан бораëтган тергов тугамагани иддаоси билан¸ ички ишлар тизими расмийлари¸ жамоатчиликка унинг тафсилотларини эълон қилгани йўқ.\nОзодлик билан суҳбатда ўлик ҳолда топилган қизалоқ яқинлари¸ Олтиариқ туман ички ишлар бўлими терговчиларини¸ ишни қотиллик эмас¸ балки "бахтсиз тасодиф" сифатида ëпишга уринаëтганликда айблаган эди.\n5 яшар Кибриëнинг ўлими бўйича тергов марҳуманинг оиласида норозилик уйғотмоқда (ВИДЕО)\nФарғонада ота-онаси Туркияда ишлаëтган 5 яшар қизча ўлдириб кетилди


Пентагоннинг янги раҳбари биринчи хорижий сафарига жўнади\n09:00 / 01.02.2017\nАҚШнинг янги мудофаа вазири Жеймс Мэттис ўзининг биринчи хорижий сафарига жўнади. Бу сафар АҚШнинг Осиё-Тинч океанидаги икки асосий ҳамкори – Жанубий Корея ва Япония билан муносабатларни мустаҳкамлашга қаратилади.\nПентагон матбуот-хизматига маълумотларига кўра, Мэттис 1 февралда Сеулга келади. У бу ерда Жанубий Корея миллий мудофаа вазири Хан Мин Гу билан учрашади. Жанубий Корея миллий мудофаа вазирлиги маълумотига кўра, шунингдек, Мэттиснинг мамлакат президенти вазифасини бажарувчи, бош вазир Хван Гё Ан ва президент маъмурияти миллий хавфсизлик бошқармаси бошлиғи Ким Гван Чжин билан музокаралар ўтказиши режалаштирилган.\nМэттис Сеулда 2 кун бўлади, сўнгра 3 февралда Токиога йўл олади. У кунчиқар мамлакатда япониялик ҳамкасби Томоми Инада билан учрашади.\nАввалроқ Пентагон расмий вакили Жефф Дэвис маълум қилганидек, "ушбу сафар орқали АҚШнинг Япония ва Жанубий Корея билан барқарор альянсга содиқлиги таъкидлаб ўтилади". "Бу сафарлар бизнинг хавфсизлик соҳасидаги ҳамкорлигимизни янада мустаҳкамлашга имкон беради", деб таъкидлаб ўтди Дэвис.\nАҚШ президенти Дональд Трамп аввал АҚШнинг баъзи иттифоқдошлари АҚШнинг кўмагига ҳаддан зиёд ишониб юборишларини айтганди ва шу муносабат билан Япония ва Жанубий Кореяга ўзининг ядровий қуролини яратишга рухсат беришни таклиф қилган.\nЯпония Пентагон Жанубий Корея Жеймс Мэттис


Тафсири Нобулсий: "Қурайш" сураси | Azon.uz - Ахборот-таҳлилий портал\n1373 20:00 26.03.2019\n1. Қурайш (аҳолиси)га қулай қилиб қўйгани учун. 2. яъни уларга қишда (Яманга) ва ёзда (Шомга) сафар қилишни қулай қилиб қўйгани учун. 3. мана шу Уй(Каъба)нинг Парвардигорига ибодат қилсинлар! 4. Зеро, (У) уларни очликдан (қутқариб) тўйдирди ва хавф (ва хатар)дан хотиржам қилди.\n1. Қурайш (аҳолиси)га қулай қилиб қўйгани учун.\nОяти калимадаги Қурайшдан Пайғамбаримиз алайҳиссаломнинг қабиласи назарда тутилган. Қурайш Каъбанинг атрофида яшайдиган, араб қабилалари ўртасида ҳурмат ва маҳобатга эга қабила эди. Чунки барча араб қабилалари Байтуллоҳга ҳаж қилиш учун келишарди. Шунинг учун ҳам Қурайшнинг тижоратлари хавф-хатардан холи эди.\nМакка зироат, экинзорли ерлардан холи водий эди. Уларнинг асосий тирикчиликлари тижорат орқали бўларди. Қурайш бир йилда икки марта, яъни қиш фаслида Яманга, ёз фаслида Шомга тижорат мақсадида сафар қилишарди. Бу тижорат сафарлари уларнинг ризқлари мўл-кўл бўлиши, фаравон ҳаёт кечиришларига сабаб бўлар эди.\nҚурайш қабиласи араб қабилалари орасида ҳурматга эга бўлиши, эмин-эркин тижорат қилишлари, тинч, хотиржам ва фаравон ҳаёт кечиришларининг асосий омили – Байтуллоҳнинг борлиги эди. Агар Байтуллоҳ Қурайш қабиласи жойлашган Маккада бўлмаганида эди, Қурайшнинг обрўси бунчалик даражада бўлмасди, тижоратларини эмин-эркин қила олмасдилар ва тинчлик-хотиржамлик билан ҳаёт кечира олмасдилар.\nАллоҳ таоло Қурайш қабиласини Абраҳадан сақлаганининг сабаби ҳам Байтуллоҳнинг ҳурматидан эди. Аслида Қурайш ўша вақтда Аллоҳ таолонинг нусратига ҳақли эмасди. Чунки улар бутларга сиғинишарди, Аллоҳ таоло ҳаром қилган ишларни ўзларига ҳалол қилиб олишганди ва кучлилари кучсизларига зулм қиларди. Шундай экан, Қурайш аҳли ўзларига шунча неъмат берган бу Байтнинг Раббисига ибодат қилишлари ва У Зотнинг севикли пайғамбари Муҳаммад соллаллоҳу алайҳи васалламга душманлик қилмасликлари лозим эди.\nАллоҳ таоло “Қурайш” сурасининг биринчи оятида Қурайшга барча нарсани қулай қилиб берганини баён этди.\nБорлиқдаги барча мавжудоту махлуқот бекорга яратилмаган. Юз бераётган ҳар бир жараён тасодифан бўлмайди. Барчаси Аллоҳ таолонинг иродаси билан бўлади. Ер юзида инсон зоти учун нима қулай бўлса ёки ёқимли бўлса, ундай бўлиши ҳам ўз-ўзидан бўлган эмас. Буларни қулай қилиб, ёқимли қилиб қўйган ягона Зот Аллоҳ таолодир.\nҲаво, сув, таом, ерларнинг ҳосил бериши, ўт-ўланлар, мевалар, гул-райҳонлар, конлар, Қуёш, Ой, тоғлар, денгизлар, анҳорлар, булоқлар, балиқлар, ҳайвонлар, қушлар каби Аллоҳ таолонинг махлуқотлари инсон зоти учун қулай, айни пайтда ёқимли қилиб яратилган. Инсон ҳаёти давомида мазкур нарсаларга эҳтиёжи тушади. Агар бу мавжудотлар инсонга қулай қилиб яратилмаганида эди, ҳаётни тасаввур қилиб бўлмасди. Масалан, таомга инсоннинг ҳожати бор. Агар таом инсонга кўриниши, таъми, ҳиди жиҳатидан ёқимли қилинмаганида, инсон уни ея олмасди.\nСувларни ҳам ичишга қулай бўлиши учун салқин қилиб яратди. Агар шу ичимлик сувини қайноқ ёки шўр қилиб қўйганида истеъмол қилиб бўлмас эди.\nЯна тўрт фаслни олайлик. Аллоҳ таоло ҳар бир фаслни инсонга қулай, ёқимли қилиб яратди. Ёзда ҳаво иссиқ бўлганининг ўзига хос қулайлиги бор. Бироқ бу иссиқлик узоқ давом этса, инсонларда бетоқатлик ҳолатлари кузатилади. Натижада инсонлар совуқликка талпинади. Шунинг учун Аллоҳ таоло инсонга совуқлиги бор бўлган куз, қиш фаслларини яратди. Худди шундай қишнинг ҳам ўзига хос қулайлиги бор. Бироқ бу совуқлик ҳам агар узоқ давом этса, инсонларда совуқликдан зерикиш пайдо бўлади. Улар иссиқликка талпинади. Шунинг учун ҳам Аллоҳ таоло бандаларини ўйлаб баҳор, ёз фаслларини яратиб қўйди.\nХудди шундай инсонга аёли, фарзандлари, яшайдиган муҳити, манзил-макони ва касби ёқимли, севикли қилиб яратилди. Бу қулайликларнинг барчаси Аллоҳ таоло инсон зотини улуғлаганидандир.\nБанда борлиқдаги ўзига қулай қилиб берилган неъматлар хусусида тафаккур қилса, бу тафаккури – уни бундай неъматлар берган Зот Аллоҳ таолога ибодат қилишига чорлайди. Шунинг учун ҳам Аллоҳ таоло Қурайшга берган қулайликлар эвазига улардан нима талаб қилганини кейинги оятда баён этди:\n3. Мана шу Уй(Каъба)нинг Парвардигорига ибодат қилсинлар!\nМазкур уч оятдаги айтилган гаплар асосан Қурайш аҳлига қаратилгандир. Бироқ баъзи муфассир олимлар бу оятларни умумий маънода тушансак бўлади, дейишади. Шунда маъно қуйидагича бўлади:\n“Аллоҳ таоло ер юзидаги барча махлуқотларига қулайликлар қилиб бергани учун мана шу Каъба, яъни ер юзининг Рабби Аллоҳ таолога ибодат қилсинлар”.\nАллоҳ таоло “Қурайш” сурасининг учинчи оятида “Мана шу Уй(Каъба)нинг Парвардигорига ибодат қилсинлар!” дея Ўзига ибодат қилишга буюрди.\n“Ибодат” дейилганида нимани тушунасиз?\n“Ибодат” дейилганида, буйруққа бўйсуниш, уни бажариб қўйишнинг ўзи тушуниладими?\nГоҳида аёл эрининг буйруқларига ичидан рози бўлмасдан, хоҳламасдан бўйсунади. Ёки оддий аскар ўз қўмондонига ичидан хоҳламай, рози бўлмай итоат қилади. Ёки ходимнинг ўз хўжайини билан ўрталаридаги муносабат ҳам худди шундай кечади. Бундай кўринишдаги бўйсуниш, итоат қилишга “ибодат” дейилмайди. Бундай кўринишлардаги бўйсунишни “итоат” дейилади.\n“Ибодат” – Аллоҳ таолонинг буйруқлари ва қайтариқларига У Зотни таниб, ич-ичидан рози бўлиб бўйсуниш ва итоат қилишдир. Чунки банда Аллоҳ таолони ҳақиқий танисагина У Зотга рози бўлиб, севиб итоат қилади. Мана шундай тоатда улкан фойда ва саодат бўлади. Банда Аллоҳ таолога итоат қилса, доимо Унга юзланади. Яратган Раббига доимий юзланган инсон дунё ва охиратда саодатманд бўлади. Қуръони Каримнинг қайси жойида “ибодат” сўзи келган бўлса, ўз хоҳиши билан итоат қилиш маъносида келган.\n“Ибодат”нинг яна бир маъноси – тўлиқ итоат қилиш, яъни Аллоҳ таолонинг барча буйруқларига бирор истисносиз итоат қилиш. Инсон мусулмон бўлганидан кейин Аллоҳ таоло ва Расулининг буйруқларидан хоҳлаганига итоат қилиб, хоҳлаганини тарк қилишига йўл йўқ. Инсон шариатга тўлалигича амал қилиши лозим. Агар инсон шариатнинг барча буйруқ ва қайтариқларига амал қилмаса – иймон лаззатини тота олмайди, мусулмонлигининг самарасини кўра олмайди. Масалан, бир неча йиллар маърузалар эшитади, китоблар ўқийди, шу билан бирга шариат қайтарган нарсаларни қилиб юраверади. Шариатга зид ишлар қилиши – уни Аллоҳ таолодан тўсади, бунинг натижасида диндан зерикади, иймон ҳаловатини топмайди. Агар бу инсон шариатнинг буйруқларига тўлиқ амал қилиб, қайтариқларидан тўлиқ қайтганида эди – иймон самараси бўлмиш саодат, хотиржамлик, розилик, таваккул каби яхшиликларга эга бўларди.\nҚачон инсон Аллоҳ таолога тўлиқ итоат қилиши мумкин?\nЖавоб: Қачонки инсон Аллоҳ таолони ҳақиқий таниса, шундагина Унга тўлалигича итоат қилади. Инсон яратган Раббиси Аллоҳ таолони ҳақиқатда танимасдан Унга тўлиқ ибодат қила олмайди. Чунки у ўз хоҳиш-истакларини Аллоҳ таолонинг буйруқлари ва қайтариқларидан қадрлироқ деб билади ва уни устун қўяди. Қачонки бундай кишига: “Бу ишни қилма, бу иш ҳаром десангиз”, у сизга: “Динга чуқур кетма, ҳамма нарсага ҳам бунчалик эътибор берилавермайди”, деб жавоб беради. Шундай экан, инсон буйруқни қилишдан олдин, буюрувчини яхши таниб олиши лозим бўлади.\nПайғамбаримиз алайҳиссалом ҳам Маккада саҳобаларга аввал Аллоҳ таолони таниттирдилар. Шундан кейин шариат буйруқ ва қайтариқларини таълим бердилар. Агар биз Расулуллоҳ соллаллоҳу алайҳи васалламнинг тутган йўлларининг аксини қиладиган бўлсак, шубҳасиз муваффақиятсизликка юз тутамиз. Натижада инсонлар буюрувчи Зот Аллоҳ таолони танимаганлари сабаб Унинг буйруқ ва қайтариқларидан қутулиш учун турли ҳийла-найрангларни ўйлаб топишади. Масалан, зиммасидаги фарз бўлган закотни бермаслик учун ҳийла йўлларини ўйлаб топади. Ёки Аллоҳ таоло ҳаром қилган рибони турли ҳийла йўллари билан ўзи учун ҳалол қилишга уринади.\n“Қурайш” сурасининг сўнги оятларида Аллоҳ таоло Қурайш аҳолисини очликдан тўйдиргани ва хавф-хатардан омонда сақлаганини эслатади:\n4. Зеро, (У) уларни очликдан (қутқариб) тўйдирди ва хавф (ва хатар)дан хотиржам қилди.\nИнсоннинг оч қолиши, оч қолганини сезиши Аллоҳ таолонинг катта мўжизаларидан биридир. Гоҳида мошинанинг суви камайиб, мотори қизиб кетади. Агар шуни билдириб турадиган бирор кўрсаткич бўлмаса, мотор қизиб натижада ёниб кетади. Худди шунингдек, Аллоҳ таоло инсонда оч қолганини билдириб турадиган сезги органни яратди. Агар инсон оч қолганини сезмаганида эди, вафот этиб кетарди, бироқ нима сабабдан ўлганини ҳеч ким билмасди. Аллоҳ таоло бизларда оч қолиш неъматини яратмаганида эди, таомларнинг лаззатини ҳис қила олмасдик. Зеро, тўқ инсонга таом қанча ширин бўлмасин, барибир ёқимсиз туюлаверади. Шундай экан, Аллоҳ таоло бекорга Қурайш аҳолисини очликдан тўйдирганини баён этмади.\nТўқлик ва тинчлик-хотиржамлик -- Аллоҳ таоло томонидан берилган энг катта неъматлардан.\nАбдуллоҳ ибн Миҳсон Хотимийдан ривоят қилинади: Расулуллоҳ соллаллоҳу алайҳи васаллам: “Қайси бирингиз, кўнгли хотиржам, бадани офиятда ва ҳузурида бир кунлик озуқаси бор бўлган ҳолида тонг оттирса, худди дунё унинг қўлида жамлангандай бўлибди”, дедилар.\nАллоҳ таоло шундай марҳамат қилади: "(Бу) икки гуруҳнинг қайсиниси (қўрқмай) хотиржам бўлишга ҳақлироқдир? Биладиган бўлсангиз (айтинг!). Иймон келтирган ва иймонларига зулм (ширк)ни аралаштирмаганлар – айнан ўшаларга хавфсизлик (бордир) ва улар ҳидоят (тўғри йўл) топган зотлардир («Анъом» сураси, 81-82-оятлар).\nҚайси бир инсон мана шу икки неъмат, яъни тўқлик ва тинчлик-хотиржамлик неъматидан насибадор бўлса, Аллоҳ таолога доимий шукр қилмоғи лозим бўлади.\nҚайси бир инсон мана шу икки неъматдан маҳрум бўлса, энг катта бало билан балоланибди. Аллоҳ таоло шундай марҳамат қилади: «Аллоҳ бир шаҳарни (Маккани) мисол келтирур: у тинч, сокин (шаҳар) эди, ҳар томондан ризқи кенгу мўл келиб турар эди. Бас, у (аҳолиси) Аллоҳнинг неъматига ношукурлик қилгач, Аллоҳ унга (аҳолисига) бу «ҳунарлари» сабабли очлик ва хавф либоси (балоси)ни “тотиш”га мажбур этди» («Наҳл» сураси, 112-оят).\nФаррух Абдулкарим, Ғиёсиддин Ҳабибуллоҳ таржимаси\n Имом Термизий раҳимаҳуллоҳ ўз “Сунан”ларида келтирганлар.\nҚуръон Қуръони карим Тафсир Мақолалар\n389 23:00 01.06.2020\n1375 13:30 27.05.2020